title: Monotoninen ortografia

text: Monotoninen ortografia () on nykykreikan kirjoittamisessa käytössä oleva diakriittisten merkkien järjestelmä. Se on huomattava yksinkertaistus polytonisesta ortografiasta, jota käytettiin muinaiskreikan kirjoittamiseen ja myös nykykreikassa virallisesti aina vuoteen 1982 saakka.


title: Monotoninen ortografia

text: Monotonisen ortografian mukaiset diakriittiset merkit ovat:


title: Monotoninen ortografia

text: Akuuttia esiintyy vokaaleissa seuraavissa muodoissa:


title: Polytoninen ortografia

text: Polytoninen ortografia () on kreikan kielen kirjoittamisessa käytetty diakriittisten merkkien järjestelmä, joka perustuu klassisen kreikan lausumiseen. Se oli käytössä muinaiskreikan kirjoittamisessa hellenistiseltä kaudelta lähtien ja nykykreikassakin aina vuoteen 1982 saakka. Järjestelmä käytti useita diakriittisiä merkkejä eli tarkkeita.


title: Polytoninen ortografia

text: Muinaiskreikkaa lausuttiin alun perin eri sävelkuluilla. Polytonisessa ortografiassa jokainen diakrittinen merkki kuvaa omanlaistaan sävelkorkeutta tai äännettä, ja korkomerkkien lisäksi siihen kuuluu muun muassa henkosmerkkejä. Tarkkeita saattoi olla saman kirjaimen yhteydessä useampia. Nykykreikassa käytetään monotonista ortografiaa, johon kuuluu vain kaksi diakriittistä merkkiä, akuutti ja treema.


title: Polytoninen ortografia

text: Polytoninen ortografia syntyi hellenistisellä kaudella, jolloin aikakauden koinee-kreikassa tapahtui äännemuutoksia klassiseen kreikkaan verrattuna. Aleksandriassa toimineet grammatikot kokivat tarpeelliseksi merkitä klassinen ääntämys ylös tekstiin jollakin tavalla, koska sillä oli usein merkitystä kieliopin ja sanojen erottamisen kannalta. Ortografian kehittäjänä pidetään grammaatikko Aristofanes Byzantionlaista (n. 257–180 eaa.).


title: Polytoninen ortografia

text: Polytonisesta ortografiasta tuli oleellinen osa muinaiskreikan kirjoittamista, ja se säilyi Bysantin kreikassa läpi bysanttilaisen ajan. Myös nykykreikan kirjakielet katharévousa ja dimotikí käyttivät alun perin 1800-luvun alusta lähtien polytonista ortografiaa. Ortografiasta oli kuitenkin hyötyä enää lähinnä kieliopin kannalta, sillä se ei ollut vastannut lausumista enää antiikin ajan jälkeen. Polytonisesta ortografiasta luovuttiin Kreikassa virallisessa käytössä ja koulujärjestelmässä hallituksen päätöksellä vuonna 1982, ja näin siirryttiin nykyiseen monotoniseen ortografiaan. Ajatus oli, että lausumisen kannalta tarpeettomasta kirjoitustavasta luopuminen säästää opiskelijoilta suuren määrän tunteja, jotka voidaan käyttää muiden asioiden opiskeluun.


title: Polytoninen ortografia

text: Polytonista ortografiaa käytetään Kreikassa kuitenkin edelleen erityisesti konservatiivien taholla. Sitä käytetään erityisesti katharévousaa kirjoitettaessa mutta joskus myös dimotikíssa. Ortografiaa käytetään osassa painettua runoutta ja muuta kaunokirjallisuutta, ja sitä käyttää myös esimerkiksi perinteinen sanomalehti "Estía". Myös Kreikan ortodoksinen kirkko käyttää julkaisuissaan polytonista ortografiaa. Erimielisyydet ortografian käytöstä olivat aiemmin osa pitkään kestänyttä Kreikan kielikiistaa, ja voidaan nähdä edelleenkin sen jatkumona. Joidenkin polytonisen ortografian kannattajien mukaan monotoninen ortografia vieraannuttaa ihmiset klassisesta kreikkalaisesta kirjallisuudesta. Jotkut ovat nähneet monotonisen ortografian jopa yrityksenä edistää ”romanisaatiota”, kuten asteittaista luopumista kreikkalaisesta kirjaimistosta.


title: Polytoninen ortografia

text: Polytonisen ortografian mukaiset diakriittiset merkit merkitään aina tavun vokaalille tai diftongin tapauksessa jälkimmäiselle vokaalille. Merkit ovat:


title: Menorcan lentoasema

text: Menorcan lentoasema on lentoasema, joka sijaitsee Menorcan saarella Espanjassa, 4,5 kilometrin päässä Maón kaupungista lounaaseen. Sitä käytti noin 3,4 miljoonaa matkustajaa vuonna 2017.


title: Melillan lentoasema

text: Melillan lentoasema on lentoasema, joka sijaitsee neljän kilometrin päässä Afrikan rannikolla olevasta, Espanjalle kuuluvasta Melillan kaupungista lounaaseen. Sitä käytti noin 324 000 matkustajaa vuonna 2017.


title: Tarja Heinula

text: Tarja Maarit Heinula (s. 12. syyskuuta 1962 Oulu) on suomalainen näyttelijä. Hän on koulutukseltaan teatteritaiteen maisteri.


title: Tarja Heinula

text: Heinula on yksi Teatteri Takomon perustajajäsenistä.


title: Pihlajasatu

text: Pihlajasatu on MTV3-kanavalla esitettävä suomalainen draamasarja, joka on spin-off saippuasarjasta "Salatut elämät". Sarjassa kerrotaan tarina siitä, jos asiat olisivat menneetkin eri tavalla kuin pääsarjassa. Sarjassa esiintyy useita pääsarjasta jo poistuneita hahmoja. Tammikuussa 2019 uutisoitiin, että "Pihlajasatu" saa jatkoa toisen tuotantokauden verran vuonna 2019.


title: Pihlajasatu

text: Sarjan ensimmäisen tuotantokauden ensimmäiset neljä jaksoa kertovat Aki Nikkisen tarinasta, mikäli se olisi mennyt toisin kuin runkosarjassa. Seuraavien neljän jakson päähenkilönä on Ismo Laitela ja kahdessa viimeisessä jaksossa päähenkilönä on Kari Taalasmaa. Toisella kaudella kerrotaan Salinien ja Sievisten perheiden tarinat.


title: Pihlajasatu

text: "Pihlajasadun" ensimmäinen tuotantokausi esitettiin kesällä 2018.


title: Pihlajasatu

text: Aki Nikkisen jaksoissa on elämäänsä tyytymätön Aki, jonka tytär Alissa Nikkinen on kyllästynyt Akin valitukseen. Ulla Taalasmaa näyttää kristallipallosta Akille millaista olisi ollut, jos Aki olisi naimisissa Jenni Vainion kanssa, Akin velipuoli Markus Ekholm olisi hengissä, ja kaikki naapurit Ismo Laitelaa myöten olisivat Akin sydänystäviä.


title: Pihlajasatu

text: Ismo Laitelan jaksoissa Ulla näyttää Ismolle kristallipallosta, millaista tämän elämä olisi naimisissa olevana miehenä. Vaihtoehtotodellisuudessa hänen vaimonsa on vaativa ex-naisystävänsä Salla Laitela. Ismon tytär Miia Laitela on hengissä ja palaa kotiin maailmalta uuden miesystävänsä kanssa.


title: Pihlajasatu

text: Karin jaksoissa Ulla näyttää pojalleen Karille kristallipallosta, millaista tämän elämä olisi itsenäisenä, rikkaana ja aikaansaavana bisnesmiehenä, jolla naisia riittää.


title: Pihlajasatu

text: Keskikatsojamäärä ensiesityspäivänä televisiossa


title: Pihlajasatu

text: "Pihlajasadun" toinen tuotantokausi esitetään vuonna 2019. Mukana vanhoista hahmoista ovat ainakin Hanna Salin, Jukka Salin, Silja Hickley, Katri Sievinen sekä Lasse Sievinen.


title: Dinar Hafizullin

text: Dinar Ramiljevitš Hafizullin (; s. 1. toukokuuta 1989 Kazan, Venäjän SFNT, Neuvostoliitto) on venäläinen jääkiekkopuolustaja, joka pelaa KHL-joukkue SKA Pietarissa.


title: Dinar Hafizullin

text: Hafizullin on Ak Bars Kazanin kasvatti. Hän debytoi seuran miesten kakkosjoukkueessa vain 15-vuotiaana Venäjän kolmanneksi korkeimmalla sarjatasolla Pervaja Ligassa kaudella 2004–2005. Kaudella 2006–2007 vain 17-vuotias Hafizullin sai tililleen ensimmäisen ottelunsa Superliigassa. Kaudeksi 2007–2008 hän siirtyi Venäjän toiseksi korkeimmalle sarjatasolle Vysšaja Ligan Neftjanik Almetjevskiin, jossa tulokaskausi toi 59 runkosarjaottelussa tehot 1+8=9 ja seitsemässä playoff-ottelussa yhden syöttöpisteen. Hafizullin voitti runkosarjassa joukkueen sisäisen tehotilaston lukemalla +24. Hän jatkoi Neftjanikissa kahtena seuraavanakin kautena Ak Barsin KHL-joukkueen sopimuspelaajana, mutta ei saanut kuitenkaan tililleen KHL-otteluita.


title: Dinar Hafizullin

text: Kaudeksi 2010–2011 Hafizullin siirtyi Vitjaz Tšehovin KHL-joukkueeseen. Hänet valittiin liigan marraskuun 2010 kuukauden tulokkaaksi. Tammikuussa 2011 Vitjaz kauppasi Hafizullinin kasvattajaseuransa Ak Bars Kazanin KHL-joukkueeseen. Yhteensä hänen tulokaskautensa toi 47 runkosarjaottelussa tehot 3+9=12. Ak Bars tarjosi Hafizullinille myös jatkosopimusta, mutta hän kuitenkin kieltäytyi tarjouksesta puolustuksen sisäisen pelipaikkakilpailun vuoksi. Hafizullin palasi kaudeksi 2011–2012 kaksivuotisella sopimuksella Vitjaziin. Kaudella 2013–2014 hän oli joukkueen tehokkain puolustaja tehoilla 5+9=14, vaikka Hafizullin kaupattiin siirtotakarajalla tammikuussa 2014 SKA Pietariin vaihdossa Georgi Berdjukoviin. Vitjaz sai hänestä vaihdossa myös rahallisen korvauksen.


title: Dinar Hafizullin

text: Kauden 2014–2015 päätteeksi Hafizullin voitti SKA:ssa Gagarin Cupin. Joulupäivänä 2014 hän teki joukkueen kanssa vuoden mittaisen jatkosopimuksen. Huhtikuussa 2016 Hafizullinin sopimusta jatkettiin kahdella vuodella.


title: Dinar Hafizullin

text: Myös kauden 2016–2017 päätteeksi Hafizullin voitti Gagarin Cupin. Kaudella 2017–2018, 11. syyskuuta 2017 hänet valittiin KHL:n viikon puolustajaksi.


title: Dinar Hafizullin

text: Hafizullin nimettiin Venäläisten olympiaurheilijoiden joukkueeseen Pyeongchangin olympiakisoihin 2018. Aiemmin joulukuussa 2017 Kansainvälinen olympiakomitea sulki koko Venäjän joukkueen kisoista. Hafizullin on pelannut Venäjän A-maajoukkueessa yhteensä kuusi ottelua tehopistein 1+1=2. Hän teki A-maajoukkuedebyyttinsä Euro Hockey Tourin ensimmäisessä kaksoismaaottelussa 5. helmikuuta 2015 Karlovy Varyssä Tšekkiä vastaan. Hafizullin merkittiin Venäjän kolmospuolustajapariin Mihail Grigorjevin viereen. Hän keräsi ottelusta teholukeman –2. Ensimmäisen A-maajoukkuemaalinsa hän teki Karjala-turnauksessa 12. marraskuuta 2017 Helsingin Hartwall Arenalla Tšekkiä vastaan.


title: Dinar Hafizullin

text: Hafizullin pelasi myös alle 20-vuotiaiden MM-kilpailuissa vuonna 2009.


Euroopan työterveys- ja työturvallisuusvirasto (EU-OSHA) on vuonna 1994 perustettu, Espanjan Bilbaossa toimiva EU:n erillisvirasto. Se kerää, erittelee ja jakaa tietoa työterveys- ja työturvallisuusasioiden parissa toimiville tahoille. Virasto tekee yhteistyötä esimerkiksi Eurofoundin, Euroopan kemikaaliviraston ja Euroopan tasa-arvoinstituutin kanssa. Euroopan työterveys- ja työturvallisuusviraston palveluksessa työskentelee noin 67 ihmistä.


title: Vatroslav Lisinski

text: Vatroslav Lisinski (syntymänimi Ignatius Fuchs) (8. heinäkuuta 1819 Zagreb, Itävallan keisarikunta – 31. toukokuuta 1854 Zagreb) oli kroatialainen säveltäjä.


title: Vatroslav Lisinski

text: Lisinski syntyi vuonna 1819 saksanjuutalaiseen perheeseen. Hänelle annettiin nimeksi Ignatius Fuchs, mutta hän vaihtoi sen myöhemmin Vatroslav Lisinskiksi, joka on kroatialainen versio hänen alkuperäisestä nimestään.


title: Vatroslav Lisinski

text: Lisinski sävelsi ensimmäisen kroatiankielisen oopperan "Ljubav i zloba "(suom. Rakkaus ja ilkeys) vuonna 1846,"  "oopperan" Porin "vuonna 1851, sekä lukuisia orkesteri- ja kuoroteoksia. Vatroslav Lisinskin konserttitalo Kroatian pääkaupungissa Zagrebissa on nimetty hänen mukaansa.


title: Vatroslav Lisinski

text: Lisinski oli myös yksi Illyrian liikkeen perustajista, joka kannatti Kroatian ja yleisemmin eteläslaavilaisen kulttuuriperinnön merkitystä Itävalta-Unkarin vallan aikana.


title: Vatroslav Lisinski

text: Lisinski kuoli Zagrebissa 31. toukokuuta 1854 ja haudattiin Mirogoj:n hautausmaalle kaupungin keskustaan.


title: Sos del Rey Católico

text: Sos del Rey Católico () on keskiaikainen kunta Cinco Villasin comarcassa Zaragozan maakunnassa Aragonian itsehallintoalueella Espanjassa. Nähtävyyksiä ovat muun muassa raunioitunut linna, "Castillo" ja "Palacio de los Sada".


title: Aku Alho

text: Aku Johannes Alho (s. 27. kesäkuuta 1997 Espoo) on suomalainen jääkiekkopuolustaja, joka pelaa Mestis-joukkue Imatran Ketterässä lainalla SM-liigajoukkue Mikkelin Jukureista.


title: Aku Alho

text: Alho on Espoon Jääklubin kasvatti. Hän siirtyi jo varhain juniorina Espoo Bluesiin, jossa Alho voitti kauden 2012–2013 päätteeksi C-nuorten SM-hopeaa. Kaudella 2013–2014 hän oli seuran kakkosjoukkueen tehokkain puolustaja ja toiseksi paras maalintekijä tehoilla 13+7=20, joilla Alho sijoittui koko B-nuorten SM-sarjan puolustajien maalipörssissä toiseksi edellään vain KooKoon Arttu Pelli. Kaudeksi 2014–2015 hän nousi Bluesin ykkösjoukkueeseen, jossa Alho jatkoi B-nuorten SM-sarjan pelejään. Hän oli joukkueen tehokkain puolustaja Eetu Pylkkäsen kanssa tehoilla 6+14=20.


title: Aku Alho

text: Kaudeksi 2016–2017 Alho siirtyi pelaamaan A-nuorten SM-liigaa Mikkelin Jukureihin, jotka nostettiin sarjaan seuran miesten joukkueen saatua paikan SM-liigasta. Hän nousi Jukureiden varakapteeniksi. Kesällä 2017 Alho harjoitteli seuran SM-liigajoukkueen kanssa. Kaudeksi 2017–2018 hänet nimettiin Jukureiden A-nuorten kapteeniksi. Alho teki liigadebyyttinsä 25. tammikuuta 2018 Vaasan Sportia vastaan. Hän sai paikan Jukureiden kokoonpanosta, kun Valtteri Hietanen määrättiin pelikieltoon ja Samuli Piipponen oli loukkaantunut. Alho merkittiin joukkueen kolmospuolustajapariin Ville Hyvärisen viereen. Hän sai ottelussa jääaikaa 13.12 minuuttia ja keräsi teholukeman +1. Alho pelasi kauden aikana SM-liigassa kymmenen runkosarjaottelua ilman tehopisteitä.


title: Aku Alho

text: Maaliskuussa 2018 Alho teki Jukureiden kanssa 2+1-vuotisen SM-liigasopimuksen. Hän ei kuitenkaan saanut joukkueessa peliaikaa alkukaudella 2018–2019. Syyskuussa Jukurit lainasi Alhon toistaiseksi voimassa olevalla sopimuksella Mestis-joukkue Imatran Ketterään, jossa hän voitti Suomen Cupin. Joulukuussa Alhon lainasopimusta jatkettiin kauden loppuun.


title: Aku Alho

text: Alho valmistui ylioppilaaksi Haukilahden lukiosta syksyllä 2016.


Euroopan unionin teollisoikeuksien virasto (, EUIPO) on vuonna 1994 perustettu, Alicantessa toimiva EU:n erillisvirasto. Se on henkilöstömäärältään suurimpia erillisvirastoja; viraston palveluksessa on noin 775 ihmistä.


Euroopan unionin teollisoikeuksien virasto hallinnoi Euroopan unionin laajuisiin tavaramerkkeihin ja malleihin liittyviä oikeuksia, teollis- ja tekijänoikeuksien loukkausten eurooppalaista seurantakeskusta ja orpoteosten tietokantaa. EUIPO myöntää kaikkien EU-maiden alueella voimassa olevia EU-tavaramerkkejä hakijoille vaadittujen ehtojen täyttyessä. Euroopan unionin tavaramerkin hakeminen maksoi vuonna 2017 verkossa 850 euroa, ja myönnetty EU-tavaramerkki on voimassa 10 vuotta kerrallaan. Lisäksi EUIPO myöntää erilaisia mallisuojia kuten yhteisömalleja.


title: Katalonian kansalliskirjasto

text: Katalonian kansalliskirjasto (, ) on Katalonian pääkaupungissa Barcelonassa toimiva itsehallinnollisen alueen kansalliskirjasto Espanjassa.


title: Katalonian kansalliskirjasto

text: Kansalliskirjasto sai alkunsa vuonna 1907 alkujaan katalaanin instituutin (Institut d'Estudis Catalans) kirjastona. Vuonna 1914 kirjasto muutettiin julkiseksi tutkimuskirjastoksi ("Biblioteca de Catalunya"). Aiempi sairaalarakennus (Hospital de la Santa Creu) annettiin vuonna 1931 kirjaston käyttöön. Vuonna 1940 - sisällissodan päätyttyä ja Francon sotilashallinnon keskuskirjastoksi ("Biblioteca Central") nimeämä kirjasto avasi toimintonsa yleisölle uudessa osoitteessa. Kirjasto toimi tällä nimellä vuoteen 1973 saakka. Katalonian kansalliskrjaston aseman se sai vuonna 1981 Katalonian parlamentin päätöksellä.


title: Katalonian kansalliskirjasto

text: Vuoden 2016 lopussa kirjaston kokoelmat käsittivät noin 4,0 miljoonaa teosta (voluumia) ja henkilökuntaa oli runsas 150.


title: Bang Kwangin keskusvankila

text: Bang Kwangin keskusvankila on Nonthaburin , Bangkokin pohjoispuolella Thaimaassa sijaitseva miehille tarkoitettu vankila. Se on korkeimman turvallisuusluokituksen vankila, johon sijoitetaan vankeja, joille on määrätty yli 25 vuoden tuomio, kuolemantuomio, tai jotka odottavat päätöstä valituksestaan armahdustuomioistuimeen tai korkeimpaan oikeuteen. Vuonna 2012 Bang Kwangissa asui yli 8 000 vankia. Tammikuussa 2017 vankilassa oli 7 000 vankia, joista 700 oli tuomittu kuolemaan.


title: Bang Kwangin keskusvankila

text: Vankila valmistui vuosien 1927 ja 1931 välillä. Se suunniteltiin 3 500 vangille.


title: Bang Kwangin keskusvankila

text: Bang Kwangiin on sijoitettu monia länsimaalaisia, jotka on tuomittu yrityksestä salakuljettaa huumeita maasta.


title: Bang Kwangin keskusvankila

text: Sellit ovat 6x4 metrin kokoisia. Yli 50 ihmistä saattaa joutua elämään samassa sellissä. Uusien vankien tulee pitää jalkarautoja kolmen kuukauden ajan. Sen jälkeen ne irrotetaan. Kuolemaan tuomitut joutuvat pitämään rautoja koko ajan, koska ne hitsataan kiinni jalkoihin.


title: Bang Kwangin keskusvankila

text: Brittilehti Daily Mailin mukaan ruokana on päivittäin vain yksi kuppi riisiä, joka on usein pilaantunutta.. Vangitut ihmiset voivat joutua ostamaan enemmän ruokaa, jos heillä on rahaa. Rahattomat taas ovat joutuneet tekemään työtä vartijoille tai rahaa omistaville vangeille, jotta saisivat rahaa ruokaan. Vankilassa ei ole turvallista, vaan vangit voivat alistaa toisiaan palvelemaan itseään.


title: Bang Kwangin keskusvankila

text: Vankilassa on avoin viemäröinti ja hygienia oli vuonna 2017 hyvin huono.


title: Bang Kwangin keskusvankila

text: Thaimaan kuningas voi mielivaltaisesti lyhentää pitkiä tuomioita merkittävästi tai päättää, armahtaako vangin vai ei.


title: John Simmit

text: Jonathan "John" Simmit (s. 20. heinäkuuta 1963 Birmingham, Yhdistynyt kuningaskunta) on brittiläinen näyttelijä ja tuottaja.


title: Etelä-Pohjanmaan kansallispuku

text: Etelä-Pohjanmaalla on useita kansallispukuja. Tämä artikkeli kertoo Etelä-Pohjanmaan kansallispuvusta, joita on kaksi; naisen puku ja miehen puku. Sekä naisen että miehen puvusta on kaksi eri versiota: tarkistettu ja tarkistamaton.


title: Etelä-Pohjanmaan kansallispuku

text: U. T. Sirelius julkaisi alkujaan Keski-Pohjanmaan (Härmän-Isonkyrön seutu) -nimisen kansallispuvun vuonna 1922. Kansallispukuraati muutti puvun nimen sittemmin Etelä-Pohjanmaan eli Härmän-Isonkyrön naisen kansallispuvuksi. Pukuun kuuluu punapohjainen flammuhame, musta parkkumiliivi, kulmikaspäänteinen pystykauluspaita, vihreä silkkiesiliina tai vihreää raskia muistuttava esiliina, vaskikoukussa riippuva tilkkutasku, helysolki, viheät sukat sekä päähine. Naisten päähine on koppamyssy, jonka tykki on nyplätty tai kirjailty; tyttöjen päähine on tryytterö.


title: Etelä-Pohjanmaan kansallispuku

text: Edellä mainittu Etelä-Pohjanmaan eli Härmän-Isonkyrön kansallispuku on tarkistettu vuonna 1991 Etelä-Pohjanmaan museo- ja kotiseutuyhdistys ry:n tilauksesta. Puku on seuraavanlainen:.Puvun kokosivat Hulda Kontturi ja Tyyni Vahter vuonna 1953. Pukuun kuuluu mustat kapealuukkuiset housut, punapohjainen nastakuviollinen liivi, listahalkiollinen napitettu paita, takki ja helavyö. Pukua kutsutaan kansanomaisesti mös ”Jussi-puvuksi”, ilmeisesti "Pohjalaisia"-näytelmän päähenkilön mukaan. Eteläpohjalainen mieskuoro Jussit kutsuu esiintymisasuaan Jussi-puvuksi.


title: Etelä-Pohjanmaan kansallispuku

text: Edellä mainittu Etelä-Pohjanmaanmiehen kansallispuku on tarkistettu Etelä-Pohjanmaan museo- ja kotiseutuyhdistys ry:n tilauksesta. Puku on seuraavanlainen:


title: Vanadiini(II)kloridi

text: Vanadiini(II)kloridi eli vanadiinidikloridi (VCl) on vanadiini- ja kloridi-ionien muodostama epäorgaaninen ioniyhdiste. Yhdistettä voidaan käyttää pelkistimenä ja reagenssina orgaanisen kemian synteeseissä.


title: Vanadiini(II)kloridi

text: Huoneenlämpötilassa vanadiini(II)kloridi on omenanvihreitä kiteitä, joiden alkeiskoppi on heksagonaalinen. Yhdiste liukenee veteen, mutta myös reagoi veden kanssa. Vanadiini(II)kloridi liukenee eräisiin orgaanisiin liuottimiin kuten etanoliin, dietyylieetteriin, tetrahydrofuraaniin ja dimetyyliformamidiin. Aine on voimakas pelkistin.


title: Vanadiini(II)kloridi

text: Vanadiini(II)kloridia valmistetaan kuumentamalla vanadiinitrikloridia typpi-ilmakehässä ja tuote puhdistetaan sublimoimalla. Toinen tapa on pelkistää vanadiinitrikloridia vedyttämällä. Vanadiini(II)klorida voidaan käyttää vetykloridin puhdistamiseen ja pelkistävänä reagenssina orgaanisen kemian synteeseissä. Se muun muassa pelkistää nitroyhdisteet karbonyyliyhdisteiksi.


title: Mexicano (1786)

text: Mexicano tai Mejicano oli Espanjan laivaston vuonna 1786 vesille laskettu 112-tykkinen Santa Ana -luokan linjalaiva.


title: Mexicano (1786)

text: Romero Landan suunnittelema alus tilattiin Havannasta Kuubasta. Alus laskettiin vesille 20. tammikuuta 1786.


title: Mexicano (1786)

text: Aluksen neitsytmatka oli Havannasta Ferroliin, jolloin sillä ainoastaan 80 tykkiä, päällikkönään Miguel Felix Goycoechea. Matkan jälkeen päällikkö raportoi aluksen hyvistä purjehdusominaisuuksista.


title: Mexicano (1786)

text: Vuonna 1797 alus osallistui Cabo de São Vicenten taisteluun, jossa Espanjan laivasto kärsi tappion menettäen neljä linjalaivaa. "Mexicano" selvisi taistelusta, mutta menetti 25 miestä kaatuneina mukaan lukien päällikkönsä Francisco de Herraran ja 46 haavoittuneina. Alus kuului 1799-1801 yhdistyneeseen ranskalais-espanjalaiseen laivastoon, joka oli sijoitettu Brestiin. Napoleonin sotien päättyessä alus makasi ankkurissa Ferrolissa. Aluksen runko oli huonossa kunnossa ja se myytiin romutettavaksi.


title: Luettelo maista nettoviennin mukaan

text: Tämä on luettelo ulkomaankaupan tavaraviennin netto arvosta maittain.


title: Luettelo maista nettoviennin mukaan

text: Luettelo perustuu CIA:n World Factbookissa julkaistuun arvioon. Vienti on ilmoitettu Yhdysvaltain dollareissa toimitusehdolla vapaasti aluksessa.


title: Luettelo maista viennin mukaan asukasta kohden


title: Hopeatoppo

text: Hopeatoppo eli sinitoppo ("Koeleria glauca") on heinäkasvien (Poaceae) heimoon, toppojen ("Koeleria") sukuun kuuluva kasvilaji. Se on monivuotinen, keskikokoiseksi kasvava ja yleisväritykseltään harmaanvihreä heinälaji. Muista toppolajeista hopeatoppo on erotettavissa lehtilaitojen sekä kaleiden ulkonäön perusteella.


title: Hopeatoppo

text: Hopeatoppo kasvaa tiiviinä mättäinä, ja sen varret voivat kasvaa noin 60 cm korkeiksi asti. Varret ja lehtitupet ovat hienokarvaisia. Lehdet ovat kapeita, harmaanvihreitä sekä tasaisia tai rullautuneita ja hienokasrvaisia. Lehtien laidoilla ei ole pitkiä karvoja, kuten muilla toppolajeilla. Kieleke on lyhyt ja kalvomainen. Hopeatopon kukinto on tähkää muistuttava tiivis röyhy, jonka haarat ovat hienokarvaisia. Tähkylät ovat kaksi- tai kolmikukkaisia sekä vihneettömiä, ja ne sijaitsevat tiiviinä rykelminä. Tähkylöiden kaleet ovat hienokarvaisia, tylppäkärkisiä ja keskenään hieman erikokoisia. Ulkohelpeet ovat kolmisuonisia ja kalvolaitaisia. Hopeatoppo kukkii kesä–heinäkuussa.


title: Hopeatoppo

text: Hopeatoppo kasvaa kuivilla sekä hiekkaisilla kasvupaikoilla ja usein se suosii myös kalkkipitoista kasvualustaa. Hopeatoppoa tavataan laajalti Keski-Euroopasta Kazakstaniin ulottuvalla alueella. Suomessa hopeatoppoa ei nykyisin luonnossa tavata, joskin sitä on aikoinaan havaittu Turun seudulla 1900-luvun alussa. Ruotsissa hopeatoppoa tavataan maan eteläosissa: Skånessa, Blekingessä, Öölannissa ja Gotska Sandölla.


title: Hopeatoppo

text: Hopeatoppoa käytetään heinämäisenä koristekasvina eli koristeheinänä.


title: Quédate conmigo

text: Quédate conmigo on Pastora Solerin esittämä kappale, joka edusti Espanjaa vuoden 2012 Eurovision laulukilpailussa Azerbaidžanin Bakussa.


title: Quédate conmigo

text: Koska Espanja kuuluu kilpailun suuriin rahoittajamaihin, kappale pääsi suoraan finaaliin. Finaalissa kappale sijoittui 26. maan joukosta sijalle 10.


title: Luettelo maista vaihtotaseen mukaan

text: Luettelo maista vaihtotaseen mukaan


title: Luettelo maista vaihtotaseen mukaan

text:
Tämä on luettelo 20 maasta ja alueesta, joilla on suurin vaihtotaseen ylijäämä vuoden 2015 CIA World Factbookin arvion mukaan."
Tämä on luettelo 20 maasta ja alueesta, joilla on suurin vaihtotaseen alijäämä vuoden 2016 tietojen perusteella, sellaisina kuin ne on lueteltu CIA World Factbookissa,
Taulukossa esitetään Euroalueen (ei koko Euroopan unionin) vaihtotaseen saldo. Eurostatin tietojen mukaan (euroina).


title: Reina María Luisa (1791)

text: Reina María Luisa oli Espanjan laivaston vuonna 1791 vesille laskettu 112-tykkinen Santa Ana -luokan linjalaiva.


title: Reina María Luisa (1791)

text: Romero Landan suunnittelema alus tilattiin Reales Astilleros de Esteirolta Ferrolista. Alus laskettiin vesille 12. syyskuuta 1791.


title: Reina María Luisa (1791)

text: Vuonna 1793 alus oli Espanjan laivaston komentajan Juan de Lángaran lippulaivana laivaston piirittäessä Toulonia yhdessä Britannian kuninkaallisen laivaston vara-amiraali Samuel Hoodin osaston kanssa. "Reina María Luisa" osallistui kahakkaan 14. helmikuuta 1795.


title: Reina María Luisa (1791)

text: Vuonna 1809 alus nimettiin uudelleen "Fernando VII":ksi. Alus lähti 1810 Manuel de Posadas'n johtaman laivasto-osaston mukana Gibraltarilta Port Mahoniin. Alus sai matkalla vuodon, jota ei kyetty paikantamaan. Port Mahonissa aluksen tykit siirrettiin maihin. Vuonna 1815 alus oli heikossa kunnossa ja se määrättiin 4. joulukuuta Cartagenaan.


title: Reina María Luisa (1791)

text: Alkumatkasta sää oli hyvä, mutta 6. joulukuuta nousi myrsky. Vaikka alukselta työnnettiin mereen kolmetoista tykkiä ja ankkuri vuotava alus alkoi vajota. Alus upposi 10. joulukuuta Afrikan rannikolla lähellä Béjala. Vaikka miehistö pelastui he joutuivat sotavankeina Algeriin, kunnes Espanja vapautti aiemmin valtaamansa algerialaisaluksen. Vaihto tehtiin toukokuussa 1816, minkä jälkeen miehistö joutui sotaoikeuteen aluksen tuhoutumisesta.


title: Vida minha

text: Vida minha on Filipa Sousan esittämä kappale, jolla hän edusti Portugalia vuoden 2012 Eurovision laulukilpailussa Azerbaidžanin Bakussa.


title: Vida minha

text: Kappale kilpaili Euroviisujen toisessa semifinaalissa, jossa se sijoittui kolmanneksitoista ja täten karsiutui finaalista.


title: Röyhytoppo

text: Röyhytoppo ("Koeleria pyramidata") on heinäkasvien (Poaceae) heimoon, toppojen ("Koeleria") sukuun kuuluva kasvilaji. Se on monivuotinen ja yleisväritykseltään puhtaanvihreä. Röyhytopon voi erottaa muista toppolajeista muun muassa teräväkärkisten kaleiden ja ulkohelpeiden myötä, mutta sitä voi kuitenkin olla vaikeaa erottaa sen sukulaislajeista isotoposta ("Koeleria grandis") ja hentotoposta ("Koeleria macrantha").


title: Röyhytoppo

text: Röyhytoppo on kasvutavaltaan tiiviisti mätästävä ja se ei muodosta maanalaisia rönsyjä. Röyhytopon varret voivat kasvaa noin 50 cm korkeiksi ja ne ovat hienokarvaisia. Lehtitupet ovat myös hienokarvaisia. Lehdet ovat kapeita sekä tasaisia ja niiden reunat ovat pitkäkarvaiset. Röyhytopon kukinto on noin 10 cm pitkä ja melko tiivis röyhy, jonka haarat ovat lyhyitä. Tähkylät ovat 6–7 mm pitkiä ja kaksi- tai kolmikukkaisia. Tähkylöiden kaleet ovat teräväkärkisiä. Ulkohelpeet ovat myös teräväkärkisiä sekä täplikkäitä ja usein jonkin verran karvaisia. Röyhytoppo kukkii kesä–heinäkuussa.


title: Röyhytoppo

text: Röyhytoppo kasvaa kuivilla kalkkipitoisilla kasvupaikoilla. Suomessa röyhytoppoa on tavattu parilta paikalta Pohjanmaan rannikolta yli 50 vuotta sitten. Ruotsissa röyhytoppoa tavataan harvinaisena Etelä-Ruotsissa. Röyhytoppo on levinnyt Ruotsiin ulkomailta tuodun ruohonsiemenen mukana, minkä seurauksena se kasvaa tavallisesti vanhjen puistojen nurmialueilla.


title: Röyhytoppo

text: Röyhytopon tieteellisen nimen lajinimi ("pyramidata") tulee latinan kielen sanasta "pyramis" (suom. pyramidi) ja viittaa kukintona olevan röyhyn pyramidimaiseen ulkomuotoon.


Formula Renault 3.5 Monacon Grand Prix 2013 oli Formula Renault 3.5 -kauden 2013 kolmas osakilpailu, joka ajettiin 26. toukokuuta Monacon katuradalla Monacossa. Kilpailu ajettiin Formula 1:sten Monacon GP:n ohessa.


title: Luettelo maista vaihtotaseen mukaan suhteessa BKT:hen

text: Tämä artikkeli sisältää luettelon maailman maista, jotka lasketaan vaihtotaseen prosenttiosuutena bruttokansantuotteesta (BKT).


text: Ensimmäinen luettelo sisältää vuoden 2014 tiedot Kansainvälisen valuuttarahaston (IMF) jäsenille. Maailmanpankki mainitsee IMF: n lähteenä tilitietojen taseesta, joten sitä ei ole erikseen mainittu tällä sivulla. Toisessa luettelossa on vain ne maat, joille CIA World Factbook -luettelossa on listattu vuoden 2015 arviot sekä vaihtotaseen että bruttokansantuotteesta.


text: IMF: n tiedot ovat arvioita, jotka on päivitetty vuoden 2014 lokitiedon raporttiin, joka on peräisin vuoden 2014 tiedoista. World Factbook -tiedot ovat helmikuusta 2015 lähtien,


title: Kansanvaltuutettujen neuvosto

text: Kansanvaltuutettujen neuvosto () oli Friedrich Ebertin johtama Saksan hallitus vuoden 1918 vallankumouksen jälkeisenä siirtymäkautena ennen Weimarin tasavallan perustamista, 10. marraskuuta 1918 – 13. helmikuuta 1919. Kansanvaltuutettujen neuvoston jäsenet olivat kaikki sosiaalidemokraatteja kahdesta eri puolueesta.


title: Kansanvaltuutettujen neuvosto

text: Saksan sosiaalidemokraattisen puolueen (SPD) ministerit erosivat prinssi Max von Badenin hallituksesta aamulla 9. marraskuuta osoittaakseen solidaarisuutta maassa puhjenneelle vallankumoukselle. Keskipäivällä hallitus antoi ilmoituksen keisari Vilhelm II:n erosta. Kun työläisten ja sotilaiden neuvostot ottivat vallan kaupungissa toisensa jälkeen, prinssi Max ilmoitti vielä samana iltapäivänä luovuttavansa valtakunnankanslerin tehtävät sosiaalidemokraattien johtajalle Ebertille järjestyksen säilyttämiseksi. SPD:n valtiopäiväryhmän puheenjohtaja Philipp Scheidemann kiirehti julistamaan Berliinin valtiopäivätalon parvekkeelta Saksan tasavallaksi. SPD:n puolueneuvosto oli jo ehtinyt päättää aloittavansa neuvottelut työläis- ja sotilasneuvostojen kanssa ”kansanhallituksen” muodostamiseksi. Uuteen hallitukseen haluttiin mukaan myös vallankumouksellisten työläisten suosiosta nauttinut Saksan itsenäinen sosiaalidemokraattinen puolue (USPD), vaikka sen tavoitteet olivat radikaalimmat kuin SPD:n.


title: Kansanvaltuutettujen neuvosto

text: Ebert ilmoitti 10. marraskuuta muodostaneensa uudeksi hallitukseksi kansanvaltuutettujen neuvoston. Siihen kuului kuusi jäsentä, kolme SPD:stä ja kolme USPD:stä. Puheenjohtajuus oli jaettu Ebertin ja USPD:n johtajan Hugo Haasen kesken. Muut jäsenet olivat SPD:n Scheidemann ja Otto Landsberg sekä USPD:n Wilhelm Dittmann ja Emil Barth. Vallankumoushallitus sai valtuutuksensa vastaperustetulta Suur-Berliinin työläis- ja sotilasneuvostolta. Vanha virkakoneisto ja armeija asettuivat myös tukemaan sitä. Keisarilliset ministeriöt ja niiden valtiosihteerit eli ministerit jatkoivat aluksi toimintaansa uuden hallituksen alaisina, esimerkiksi ulkoministeri Wilhelm Solf erosi vasta joulukuussa.


title: Kansanvaltuutettujen neuvosto

text: Kiireellisimpänä uuden hallituksen asialistalla oli pikaisen aselevon solmiminen maailmansodan päättämiseksi. Aseleponeuvottelut Compiègnessa olivat jo loppusuoralla ja aselepo allekirjoitettiinkin hallituksen perustamista seuraanneena päivänä. Kansanvaltuuttetujen neuvosto ilmoitti kutsuvansa Berliiniin 16. joulukuuta työläis- ja sotilasneuvostojen kongressin, joka saisi valita, päättäisikö Saksan tulevasta valtiomuodosta vaaleilla valittava parlamentti vai neuvostokongressi itse. Tämä jätti avoimeksi mahdollisuuden sekä parlamentarismiin että neuvostovaltaan, mutta 30. marraskuuta Ebert ilmoitti, että perustuslakia säätävän kansalliskokouksen vaalit pidettäisiin joka tapauksessa, yleisen ja yhtäläisen äänioikeuden sekä suhteellisen vaalitavan pohjalta. Naiset saivat ensimmäisen kerran äänestää Saksassa. Kansavaltuutettujen neuvosto ilmoitti myös 12. marraskuuta palauttavansa kaikki sota-aikana rajoitetut kansalaisoikeudet.


title: Kansanvaltuutettujen neuvosto

text: Kun Berliinissä kokoontunut neuvostokongressi päätti 20. joulukuuta luovuttaa valtansa tulevalle kansalliskokoukselle, vähemmistöön jäänet spartakistit yllyttivät työläisiä ja sotilaita taistelemaan neuvostojen vallan puolesta. Berliinin keskustassa puhkesi jouluaattona pieni matruusien sotilaskapina, joka tukahdutettiin väkivaltaisesti. Tämän seurauksena USPD:n edustajat erosivat kansanvaltuutettujen neuvostosta 29. joulukuuta. Ebert korvasi heidät SPD:n edustajilla, Gustav Noskella ja Rudolf Wissellillä. Sisäisestä turvallisuudesta vastannut oikeistososiaalidemokraatti Noske kukisti sitten tammikuun alussa 1919 spartakistikapinan armeijan avulla. Kansalliskokouksen vaalit pidettiin 19. tammikuuta 1919 ja kansalliskokous kokoontui Weimarissa 6. helmikuuta. Sosialistiset puolueet eivät saaneet siihen enemmistöä, joten SPD liittoutui porvarillisten keskustapuolueen ja Saksan demokraattisen puolueen (DDP) kanssa. Jo ennen uuden perustuslain säätämistä kansalliskokous valitsi 11. helmikuuta Ebertin väliaikaiseksi valtakunnanpresidentiksi ja 13. helmikuuta Scheidemannin valtakunnankansleriksi. Kansanvaltuutettujen neuvosto lakkasi tässä yhteydessä toimimasta.


title: Jackman

text: Jackman voi tarkoittaa seuraavia:


title: Coisas de nada

text: Coisas de nada on Nonstopin esittämä kappale, jolla se edusti Portugalia vuoden 2006 Eurovision laulukilpailussa Kreikan Ateenassa.


title: Coisas de nada

text: Kappale kilpaili Euroviisujen semifinaalissa, jossa se sijoittui yhdeksänneksitoista ja täten karsiutui finaalista.


title: Keltasara

text: Keltasara ("Carex" "flava") on kesä-heinäkuussa kukkiva sarakasvi.


title: Keltasara

text: Lehdet ovat kellertävän vihreät, kolmesta seitsemään millimetriä leveät, tereväselkäiset ja vartta lyhyemmät. Siirottava alin tukilehti on pidempi kuin kukinto. Kukinnossa on perätön hedetähkä ja kahdesta neljään emitähkää, joista alimmainen on erillään. Kellanruskeat ja 2,5–4,5 mm pitkät tähkäsuomut, joissa on kellanvihreä keskisuoni, pullakot 5–7 mm, selväsuoniset.


title: Keltasara

text: Kasvaa lähes koko Euroopassa, läntisessä Pohjois-Amerikassa sekä Kanadan kaakkoisosastä länteenpäin ulottuvlla vyöhykkeellä. Hajanaisempia esiintymiä löytyy muun muassa Kaukasukselta.


title: Keltasara

text: Keltasara on kalkinsuosija, sen voi löytää rehevistä ja kosteista paikoista kuten letto- tai korpisoilta, rannoilta, lähteiköistä tai ojista. Lisäksi se esiintyy kosteilla preerioilla.


title: Amar (kappale)

text: Amar on 2B:n esittämä kappale, jolla se edusti Portugalia vuoden 2005 Eurovision laulukilpailussa Ukrainan Kiovassa.


title: Amar (kappale)

text: Kappale kilpaili Euroviisujen semifinaalissa, jossa se sijoittui seitsemänneksitoista ja täten karsiutui finaalista.


title: Catherine (videopeli)

text: Catherine () Atluksen kehittämän äly-, tasohyppely- ja seikkailupeli PlayStation 3:lle ja Xbox 360:lle. Se julkaistiin Japanissa ja Pohjois-Amerikassa vuonna 2011 ja Europassa sekä Australiassa vuonna 2012. Peli seuraa Vincent Brooksia, miestä, joka kokee yliluonnollisia painajaisia ja joutuu tilanteeseen, jossa hän joutuu valitsemaan kahden naisen, pitkäaikaisen tyttöystävänsä Katherine McBrooksin sekä nuorekkaan kaunottaren Catherinen, välillä. Pelin tapahtumat jakautuvat ilta-aikaan, jolloin Vincent viettää aikaa Stray Sheep -baarissa, sekä unimaailmaan, jossa hänen järjesteltävä palikoita niin, että voi kiivetä niitä pitkin ylös. Pelin lopetus määräytyy Vincentin tekemien valintojen perusteella.


title: Catherine (videopeli)

text: "Catherinen" on suunnitellut sama studio, joka suunnitteli myös "Megami Tensei" -pelisarjaan kuuluvat "Persona"-pelit. Ja pelin kehittäminen alkoi vuonna 2008 ":n" julkaisun jälkeen, tarkoituksena luoda jotain aikuisemmille pelaajille. Uusi versio nimeltä "Catherine: Full Body" tullaan julkaisemaan 14. helmikuuta 2019 PlayStation 4:lle Japanissa.


title: Catherine (videopeli)

text: "Catherine" on sekoitus älypeliä, tasohyppelyä ja seikkailupeliä. Pelaaja ohjaa Vincent Brooksia, joka alkaa nähdä outoja painajaisia, kun hän ja hänen tyttöystävänsä Katherine McBride alkavat keskustella avioliitosta ja sitoutumisesta. Asiat muuttuvat entistä hankalammiksi, kun Vincent tapaa tytön nimeltä Catherine ja päätyy tahattomasti salasuhteeseen tämän kanssa, jolloin Vincentin painajaiset vain pahenevat. Tarinatila, Golden Playhouse, seuraa tarinaa ilta-ajan ja painajaisten välillä. Illalla Vincent keskustelee ystäviensä ja yrittää myös selvittää suhteensa Catherineen ja Katherineen. Ilta-aika sijoittuu Stray Sheep -baariin, missä Vincent voi tallentaa pelin, lähettää tekstiviestejä, puhua muille asiakkaille, pelata minipeliä "Rapunzel" tai laittaa jukeboksin kautta soimaan muista Atluksen peleistä löytyvää musiikkia.


title: Catherine (videopeli)

text: Varsinainen pelattava osuus sijoittuu painajaismaailmaan, jossa muut miehet näkyvät antromorfisina lampaina. SIellä Vincentin on kiivettävä ylös palikoista koostuvia portaita pitkin ja päästävä huipulle mahdollisimman nopeasti. Onnistuakseen siinä Vincentin täytyy kiskoa, työntää palikoita sekä kiivetä niitä pitkin sekä välttää ansoja, kuten piikkejä ja jäätä. Nopea kiipeäminen nostaa myös pistekerrointa ja tason lopussa pelaajan saama palkinto riippuu pisteiden määrästä. Lähes jokainen taso jakautuu useampaan alueeseen ja huipentuu pomovastusvaiheeseen, jossa pitää kiivetä huipulle ennen kuin jokin painajaismainen olento saa Vincentin kiinni. Vincent pystyy liikkumaan nopeammin sitä mukaan, kuinka paljon alkoholia hän on ilta-aikaan juonut. Hän voi myös kerätä tyynyjä voidakseen yrittää tasoja uudelleen. Lisäksi pelaaja voi ostaa tiettyjä esineitä, kuten salamoita vihollisten poistamiseen, energiajuomia mahdollistamaan kiipeämisen useamman palikan verran kerralla. Vincent kuolee, jos hän putoaa tason pohjakerrokseen, jää ansaan tai pomovastus saa hänet kiinni. Peli päättyy, jos Vincentiltä loppuvat tyynyt. Tasojen välivaiheiden välissä hän voi kommunikoida lampaiden kanssa, tallentaa pelin, oppia uusia kiipeämistekniikoita tai käyttää kolikoita esineiden ostamiseen. Helpolla tai normaalilla vaikeusasteella pelatessaan pelaajat voivat Select/Back -painikkeella korjata yhden palikan siirron.


title: Catherine (videopeli)

text: Tietyt pelin aikana tehdyt valinnat vaikuttavat Vincentin luonteeseen sekä tiettyihin juonenkäänteisiin. Tätä edustaa moraalimittari, joka voi muuttua monella tapaa, kuten tekstiviesteillä, joita Vincent lähettää Catherinelle ja Katherinelle, vastauksillaan painajaismaailmassa hänelle esitettyihin kysymyksiin tai sillä miten hän keskustelee Stray Sheepin asiakkaiden kanssa. Pelissä on kahdeksan lopetusta. Golden Playhouse -tilan lisäksi on toisena pelitilan Babel Mode, jossa enintään kaksi pelaaja voi kiivetä vapaasti neljä tasoa, sekä Vs Colosseum, jossa pelaajat voivat kilpailla toisiaan vastaan siitä kuka pääsee huipulle ensin.


title: Esther Shapiro

text: Esther Shapiro (o.s. Mayesh, s. 1928 New York) on yhdysvaltalainen televisiotuottaja ja käsikirjoittaja. Hän loi 1980-luvun menestyssarja "Dynastian" yhdessä puolisonsa Richard Shapiron kanssa. Alkuperäisen "Dynastian" lisäksi Shapirot olivat mukana tuottamassa sarjoja "Colbyt" ja "Dynastia – viimeinen luku". He kuuluvat myös vuonna 2017 alkaneen uuden "Dynastia"-sarjan tekijöihin.


title: Esther Shapiro

text: Ennen "Dynastiaa" Shapirot käsikirjoittivat saippuasarjaa "Love of Life" ja tekivät televisioelokuvia.


title: Ninhursag

text: Ninhursag tai Ninhursaga (akkadiksi Belit-ili) on mesopotamialainen jumalatar. Hän oli Adabin ja Kishin kaupunkien jumalatar, ja hän oli myös kivikkoisen maaston eli "hursagin" jumalatar. Hänellä oli kyky luoda elämää kukkuloille ja autiomaahan. Läntisen erämaan villiaasien katsottiin olevan hänen jälkeläisiään, ja hän on myös äitijumala, Hänen muita nimiään ovat Dingirmakh (ylhäinen jumaluus), Ninmakh (ylhäinen nainen), Aruru (tiputtaja, hän joka "päästää" perillisen synnytyksessä) ja Nintur (synnytyksen jumalatar). Ninhursagin aviomies on Shulpae, ja heidän lapsensa ovat pojat Mululil ja Ashshirgi sekä tytär Egime.


title: Ninhursag

text: Ninhursagalla oli monta hahmoa. Ollessaan Ninlil hän oli Enlilin vaimo ja kun hänen hahmonsa oli Ninki, hän oli Enkin vaimo, joka synnytti miehelleen lapsia Dilmunin paratiisisaarella.


title: Ebert

text: Ebert on muun muassa seuraavien henkilöiden sukunimi:


title: Salvador del Mundo (1787)

text: Salvador del Mundo oli Espanjan laivaston vuonna 1787 vesille laskettu 112-tykkinen Santa Ana -luokan linjalaiva.


title: Salvador del Mundo (1787)

text: Romero Landan suunnittelema alus tilattiin Ferrolista Reales Astilleros de Esteirolta. Alus laskettiin vesille 2. toukokuuta 1787.


title: Salvador del Mundo (1787)

text: Alus osallistui Cabo de São Vicenten taisteluun 14. helmikuuta 1797. Taistelussa alus menetti mastonsa vaurioituen pahoin ennen kuin Britannian kuninkaallinen laivaston "HMS Orion" valtasi aluksen. Aluksella sai surmansa viisi upseeria ja 37 tykkimiestä, merimiestä ja merisotilasta ja lisäksi haavoittui kolme upseeria ja 121 miehistönjäsentä kaatuneiden joukossa oli prikaatikenraali Antonio Yepes.


title: Salvador del Mundo (1787)

text: Vallatun aluksen päälliköksi määrättiin William Prowse. Alus saapui 5. lokakuuta Plymouthiin, jossa se poistettiin joulukuussa palveluksesta. Amiraliteetti liitti aluksen alusluetteloon 4. joulukuuta nimellä "HMS Salvador del Mundo".


title: Salvador del Mundo (1787)

text: Alus otettiin maaliskuussa 1803 palvelukseen Plymouthin vastaanottoaluksena amiraali Sir John Colpoys'n lippulaivana päällikkönään Charles Lane. Aluksen päällikkyyden vastaanotti joulukuussa John Dilkes. Elokuussa 1804 aluksesta tuli vara-amiraali William Youngin lippulaiva. Aluksen päällikkönä oli huhtikuusta 1805 alkaen John Loring ja edelleen kesäkuusta 1807 alkaen Thomas Wolley. Vuonna 1810 aluksen, joka oli amiraali Sir Robert Calderin lippulaivana, päällikkönä oli James Nash. Vuonna 1813 aluksen päällikkyyden vastaanotti Robert Hall. Alus romutettiin Plymouthissa helmikuussa 1815.


title: Muru (romaani)

text: Muru on Jarkko Sipilän vuonna 2011 ilmestynyt yhdestosta Takamäki-dekkari. Tapahtumat sijoittuvat Helsinkiin, Pohjois-Haagaan jossa on murhattu kehitysvammainen 26-vuotias nainen.


title: Muru (romaani)

text: Rikoskomisario Kari Takamäki alkaa ryhmineen tutkimaan murhaa. Poliisit keskittyvät paikallisen lähikuppilan kantajengiin ja muihin tapetun Laura Vatasen tuntemiin ihmisiin. Pian yksi heistä tekee tunnustuksen mutta onko hän kuitenkaan murhaaja, tätä epäilee rikosoikeuden puolelle vaihtanut asianajaja Nea Lind jonka syytetty haluaa avustajakseen. Jutun ratkaisu ei kuitenkaan ole niin helppo kuin miltä se aluksi näytti.


title: André Hofschneider

text: André Hofschneider (s. 10. kesäkuuta 1970 Itä-Berliini) on saksalainen jalkapallovalmentaja ja entinen puolustaja.


title: André Hofschneider

text: Hofschneider aloitti pelaajauransa Union Berlinin joukkueessa debytoiden DDR-Oberligassa kaudella 1988/89. Hofschneider edusti seuraa debyyttikaudellaan pääsarjatasolla, mutta joukkue putosi kauden jälkeen liigasta ja yhdistyneen Saksan sarjajärjestelmässä Union putosi Oberliga Nordostiin, jossa Hofschneider pelasi vuoteen 1994 saakka. Hän siirtyi samana vuonna FC Hansa Rostockiin, jossa juhli 2. Bundesliigan mestaruutta ja edusti voitokkaan kauden 1994/95 jälkeen seuraa kaksi kautta myös Bundesliigassa.


title: André Hofschneider

text: Kauden 1997/98 Hofschneider pelasi TSV 1860 Münchenissä, jossa peliaika jäi kuitenkin vähäiseksi. Hän siirtyi kauden jälkeen DSC Arminia Bielefeldiin, jossa pelasi neljä kautta. Ura jatkui vielä FC Augsburgissa sekä alempien sarjatasojen FC Affingissa ja DJK Augsburg-Lechhausenissa, kunnes hän vuonna 2006 lopetti aktiiviuransa.


title: André Hofschneider

text: Pelaajauransa jälkeen Hofschneider palasi Union Berlinin palvelukseen. Hofschneider työskenteli Uwe Neuhausin, Norbert Düwelin ja Sascha Lewandowskin apuvalmentajana, kun seura nousi Regionalligasta aina 2. Bundesliigaan saakka. Helmikuussa 2016 hän korvasi sairaslomalle jääneen Lewandowskin seuran päävalmentajana. Seura sijoittui Hofschneiderin alaisuudessa kauden 2015/16 päätteeksi 2. Bundesliigassa kuudenneksi, mikä oli seuran historian paras tulos jälleenyhdistyneen Saksan aikana. Kauden Hofschneider siirtyi sivuun tehtävästään suorittamaan vaadittavaa valmentajan tutkintoa. Maaliskuussa 2017 hän suoritti UEFA:n ammattivalmentajan lisenssin.


title: André Hofschneider

text: Heinäkuussa 2017 Hofschneider palasi Union Berlinin palvelukseen U19-joukkueen päävalmentajaksi. Joulukuussa 2017 hän nousi edustusjoukkueen päävalmentajaksi Jens Kellerin saatua potkut. Hofschneiderin johdolla Union Berlin jäi 2. Bundesliigan keskikastiin kahdeksanneksi. Kauden 2017/18 jälkeen seurajohto erotti Hofschneiderin ja korvasi hänet Urs Fischerillä.


title: Portugalin restauraatiosota

text: Portugalin restauraatiosota () oli Portugalin ja Espanjan välinen sota, joka alkoi vuonna 1640 ja päättyi Lissabonin rauhaan 1668. Sodan seurauksena Portugali itsenäistyi uudelleen Espanjasta.


title: Portugalin restauraatiosota

text: Joulukuussa 1640 portugalilaiset nousivat Espanjan-vastaiseen kapinaan ja entiseen kuningassukuun kuulunut Bragançan herttua julistautui Portugalin kuninkaaksi nimellä Juhana IV. Siten Portugali erosi Iberian unionista, johon se oli Espanjan kanssa kuulunut vuodesta 1580 alkaen.


title: Portugalin restauraatiosota

text: Espanja osallistui 1640-luvulla kolmikymmenvuotiseen sotaan ja Katalonian rauhoittamiseen, joten se kävi uuteen sotaan lähinnä palkkasoturien voimin. Portugali sai ensimmäisen voittonsa Elvasissa marraskuussa 1644. Tämän jälkeen sota muuttui pienimuotoisiksi rajakahakoiksi Extremaduran alueella. Vaikka Espanja pääsi irti muista sodista, sen resurssit (erityisesti armeijan koko) eivät riittäneet Portugalin lyömiseen. Kesäkuussa 1663 Portugalin 17 000 miehen armeija kukisti 3 000 miehen englantilaisjoukon tukemana Espanjan varuskunnan Évorassa (Ameixialin taistelu, espanjaksi Estremozin taistelu). Seuraavan vuoden heinäkuussa Portugali voitti pienehkön Castelo Rodrigon taistelun ja vuoden 1665 kesäkuussa Montes Clarosin taistelun.


title: Portugalin restauraatiosota

text: Espanjan kuningatar Maria Anna oli tämän jälkeen valmis rauhantekoon. Lissabonin rauhassa 13. helmikuuta 1668 Espanja tunnusti Bragançan suvun Portugalin hallitsijasuvuksi. Portugali sai pitää myös siirtomaansa lukuun ottamatta Pohjois-Afrikan Ceutaa, jonka Espanja sai itselleen.


title: Andorran kansalliskirjasto

text: Andorran kansalliskirjasto (, ) on Andorran pääkaupungissa Andorra la Vellassa toimiva maansa kansalliskirjasto.


title: Andorran kansalliskirjasto

text: Kansalliskirjasto perustettiin alkujaan vuonna 1930, ja se uudelleenavattiin yleisölle vuonna 1974.


title: Kermestammi

text: Kermestammi eli parkkitammi ("Quercus coccifera") on yleensä pensasmainen tammi, joka kasvaa Välimeren alueella.


title: Kermestammi

text: Kermestammi on ainavihanta, tyypillisesti alle kaksimetsinen pensas, mutta kasvaa joskus jopa kuusimetriseksi puuksi. Haaroo tiheästi muodostaen läpipääsemättömiä kasvustoja; oksat ovat harmaita ja sileäkuorisia. Lehtiasento on vuorottainen; lehdet ovat soikeita tai pitkänomaisia, voimakkaan vihreitä, kiiltäväpintaisia ja kaljuja; lehden reuna on terävän nirhalaitainen ja aaltoileva, pinta kirkas ja kiiltävä.


title: Kermestammi

text: Kermestammi on yksineuvoinen ja yksikotinen. Hedekukat ovat pieniä ja huomaamattomia ja kasvavat kapeissa kellertävissä norkoissa. Emikukat ovat yksittäin tai enintään kolmen ryhmissä. Hedelmä on yksisiemeninen terho, joka voi itää jo ennen putoamista. Lisäksi kasvi lisääntyy juuri- ja tyvivesojen avulla. Kukinta huhti - tai toukokuussa, terhot kypsyvät seuraavana vuonna loppukesällä tai syksyllä.


title: Kermestammi

text: Kermestammi kasvaa kuivilla ja aurinkoisilla rinteillä suosien karuja, kivisiä ja kalkkipitoisia kasvupaikkoja, muttei ole kovin vaatelias maaperän suhteen. Viihtyy kuivassa ja lämpimässa ilmastossa, eikä kasvakaan yli tuhannen metrin korkeuteen. Sietää välimerenilmaston matereisten alueiden alhaista sademäärä ja äärimmäisiä lämpötilojajotka voivat vaihdella pakkasasteista jopa neljäänkymmeneen celsiusasteeseen. Lisäksi se kasvaa tuulenpieksemillä jyrkänteillä ja rantakallioilla, joilla muut suvun lajit eivät selviä.


title: Kermestammi

text: Korvaa rautatammen luontaisesti kuivemmille alueille siirryttäessä, mutta myös metsäpalojen ja elinympäristön köyhtymisen seurauksena. Tärkeä osa macchia ja garigue kasvillisuuksia, joilla se muodostaa kasvustoja yksinään tai muun muassa rannikkomännyn, välimerenmyrtin, kääpiöpalmun, katajan, mastiksipistaasin, oliivipuun ja parsojen seurassa.


title: Maija Kellokumpu

text: Kaisa Maria (Maija) Kellokumpu (15. helmikuuta 1892 Kuolajärvi – 18. marraskuuta 1935 Oulu) oli suomalainen taidemaalari. Hän maalasi kotiseutuaan Lappia esittäviä maisemamaalauksia.


title: Maija Kellokumpu

text: Kellokumpu oli talollisen tytär Kelloselän kylästä silloisesta Kuolajärven kunnasta (nykyinen Salla). Hänen kotitalonsa, kievarinakin toiminut Kello-Hannu sijaitsi harjun korkeimmalla kohdalla. Kellokumpu opiskeli Suomen taideyhdistyksen piirustuskoulussa Helsingissä vuosina 1919–1920 ja palasi rahojen loputtua kotiinsa Kelloselkään. Hän elätti itsensä ompelijana ja maalasi vapaa-aikanaan, sillä Lapin syrjäseudulla ei ollut mahdollista elättää itseään taiteella. Hän piti yhden yksityisen taidenäyttelyn Oulussa vuonna 1924. Kun kotitila jaettiin perinnönjaossa isän kuoltua vuonna 1929, Kellokumpu joutui muuttamaan Kemijärvelle. Hän kuoli Oulun Diakonissalaitoksella 43-vuotiaana yllättäen puhjenneeseen sairauteen.


title: Maija Kellokumpu

text: Kellokummun maalaukset esittävät enimmäkseen Lapin maisemia. Pääosa niistä syntyi Sallan alueella, mutta hän teki maalausmatkoja myös Petsamoon vuosina 1925 ja 1928 sekä Kuusamoon vuosina 1933 ja 1935. Hänen tuotteliain kautensa oli vuosina 1923–1928. Kellokummun tuotanto jäi hänen elinaikanaan lähes tuntemattomaksi. Suurin osa hänen teoksistaan päätyi lähiseudun yksityiskoteihin ja tuhoutui joko talvisodan alussa 1939 Kuolajärven pikaevakuoinnin yhteydessä tai Kemijärvellä Lapin sodassa 1944. Kaksi Kemijärven Säästöpankille kuulunutta maalausta, "Vanhaa Sallaa" (1926) ja "Poro vanhalla Sallatunturilla" (1927) lahjoitettiin 1990-luvulla Rovaniemen taidemuseon kokoelmiin. Ne on nykyään sijoitettu Rovaniemen kaupungintaloon.


title: Intiaaniriisit

text: Intiaaniriisit ("Zizania") on heinäkasvien (Poaceae) heimoon kuuluva pieni kasvisuku. Sukuun luetaan nykyisin kuuluvaksi neljä lajia.


title: Slovakian kansalliskirjasto

text: Slovakian kansalliskirjasto (, , lyh. SNL) on Martinin kaupungissa Slovakian pohjoisosassa toimiva maansa kansalliskirjasto. Nykyinen kansalliskirjaston päärakennus avattiin yleisölle vuonna 1975. Vuonna 2010 kirjaston kokoelmat käsittivät 4,7 miljoonaa dokumenttia.


title: Slovakian kansalliskirjasto

text: Kansalliskirjaston keskeisenä taustajärjestönä oli vuonna 1863 perustettu, Slovakian kulttuurin puolesta toimiva "Matica slovenská" -järjestö. Vasta vuonna 2000 Slovakian kansalliskirjastosta tehtiin tästä kulttuurijärjestestöstä riippumaton organisaatio.


title: Slovakian kansalliskirjasto

text: Päärakennuksensa ohella kansalliskirjaston fyysisiä toimipaikkoja ovat kirjallisuusmuseot Martinissa, Brodzanyssa ja Oponicessa.


title: The Death of Stalin

text: The Death of Stalin on vuonna 2017 ensi-iltansa saanut brittiläis-ranskalainen poliittinen satiiri ja komediaelokuva, jonka on ohjannut Armando Iannucci. Elokuva kertoo Neuvostoliiton johtajan Josif Stalinin kuoleman jälkeen syntyneestä valtataistelusta vuonna 1953. Elokuva perustuu Fabien Nuryn ja Thierry Robinin romaaniin "La mort de Staline". Sen pääosissa ovat Steve Buscemi, Simon Russell Beale, Paddy Considine, Rupert Friend, Jason Isaacs, Michael Palin, Andrea Riseborough ja Jeffrey Tambor.


title: The Death of Stalin

text:
"The Death of Stalin" sai ensi-iltansa Toronton elokuvajuhlilla 8. syyskuuta 2017. Teatteriensi-illan se sai Britanniassa 20. lokakuuta 2017. Elokuvan oli määrä saada ensi-iltansa Venäjällä 25. tammikuuta 2018, mutta ennen ensi-iltaa kulttuuriministeriö asetti sille levityskiellon, sillä elokuvan sanottiin sisältävän ääriajattelua ja loukkaavan toisessa maailmansodassa taistelleita venäläisiä.. Elokuva kiellettiin myös Kazakstanissa ja Kirgisiassa.. Armenia
oli ainoa Euraasian talousliiton jäsenvaltio joka salli elokuvan ja se tuli ensi-iltaan kahteen elokuvateatteriin Jerevanissa 25.tammikuuta 2018


title: The Death of Stalin

text: Suomessa "The Death of Stalin" sai ensi-iltansa 4. toukokuuta 2018.


title: Maissit

text: Maissit ("Zea") on heinäkasvien (Poaceae) heimoon kuuluva kasvisuku. Sukuun luetaan nykyisin kuuluvaksi kuusi lajia. Vaikka suku on lajilukumäärältään pieni, on sen taloudellinen merkitys kuitenkin suuri, sillä sukuun kuuluu yksi maailman viljellyimmistä ravintokasveista: maissi ("Zea mays").


title: Para llenarme de ti

text: Para llenarme de ti on Ramón esittämä kappale, jolla hän edusti Espanjaa vuoden 2004 Eurovision laulukilpailussa Turkin Istanbulissa.


title: Para llenarme de ti

text: Koska Espanja kuuluu kilpailun suuriin rahoittajamaihin, kappale pääsi suoraan finaaliin. Finaalissa kappale sijoittui 24. maan joukosta sijalle 10.


title: Brujería (kappale)

text: Brujería on Son de Solin esittämä kappale, jolla se edusti Espanjaa vuoden 2005 Eurovision laulukilpailussa Ukrainan Kiovassa.


title: Brujería (kappale)

text: Koska Espanja kuuluu kilpailun suuriin rahoittajamaihin, kappale pääsi suoraan finaaliin. Finaalissa kappale sijoittui 24. maan joukosta sijalle 21.


title: ¿Qué voy a hacer sin ti?

text: ¿Qué voy a hacer sin ti? on Mikel Herzogin esittämä kappale, jolla hän edusti Espanjaa vuoden 1998 Eurovision laulukilpailussa Iso-Britannian Birminghamissa.


title: ¿Qué voy a hacer sin ti?

text: Kappale sijoittui Euroviisuissa kuudenneksitoista 21 pisteellä.


title: Se eu te pudesse abraçar

text: Se eu te pudesse abraçar on Alma Lusan esittämä kappale, jolla se edusti Portugalia vuoden 1998 Eurovision laulukilpailussa Iso-Britannian Birminghamissa.


title: Se eu te pudesse abraçar

text: Kappale sijoittui Euroviisuissa kahdenneksitoista 36 pisteellä.


title: Post Traumatic EP

text: Post Traumatic EP on yhdysvaltalaisen Mike Shinodan julkaisema soolo-EP. Se julkaistiin 25. tammikuuta 2018. EP sisältää kolme kappaletta. EP on Shinodan ensimmäinen musiikkijulkaisu Linkin Park -yhtyeen laulajan Chester Benningtonin kuoleman jälkeen. Shinoda teki jokaiseen kappaleeseen itse kuvaamansa musiikkivideot. Hän myös mainitsi, ettei tämä julkaisu ole osa Linkin Parkia eikä myöskään hänen sooloprojektiaan Fort Minoria.


title: Velimatti Honkanen

text: Velimatti Honkanen (s. 1. lokakuuta 1968 Nummi) on suomalainen journalisti, joka on työskennellyt pitkään "Tekniikan Maailma" -lehdessä, myös lehden päätoimittajana.


title: Velimatti Honkanen

text: Honkanen valmistui diplomi-insinööriksi Teknillisestä korkeakoulusta 1993. Hän toimi valmistuttuaan suunnittelijana 1993–1996, "Tekniikan Maailman" avustaja hän oli ollut jo vuodesta 1989. Lehden autotoimittajaksi hän tuli vuonna 1996 ja työskenteli lehden toimituspäällikkönä 1996–2008. Vuonna 2009 Honkanen nimitettiin "Tekniikan Maailman" päätoimittajaksi. Otavamedian TM-lehtiperheen, johon kuuluvat paitsi "Tekniikan Maailma", myös "TM Rakennusmaailma" ja niiden vironkieliset versiot sekä "Vauhdin Maailma", päätoimittaja Honkanen oli vuoteen 2015 asti. Hän siirtyi tuolloin "Tekniikan Maailman" Ajoneuvot ja liikenne -osaston toimituspäälliköksi.


title: POST-

text: POST- on yhdysvaltalaisen pop-punk-artisti Jeff Rosenstockin neljäs studioalbumi, jonka julkaisi Polyvinyl Records ja Quote Unquote Records 1. tammikuuta 2018. 10% albumin tuotosta Bandcamp -musiikkisivustolla lahjoitettiin "Save Puerto Rico" -hyväntekevyyskampanjalle. Hiro Tanaka kuvasi albumin kansikuvan.


title: POST-

text: Jeff kirjoitti albumin sanoitukset asuntovaunussa East Durhamissa, Catskillissä sijaitsevassa pienessä kylässä vuoden 2017 alussa, muutama päivä Donald Trumpin presidentin virkaan tulosta. Hän nauhoitti albumin yhdessä viikossa Jack Shirleyn kanssa. Albumin yksi iso teema on politiikka, joka tulee esille USA -kappaleessa.


Formula Renault 3.5 Monacon Grand Prix 2012 oli Formula Renault 3.5 -kauden 2012 toinen osakilpailu, joka ajettiin 27. toukokuuta Monacon katuradalla Monacossa. Kilpailu ajettiin Formula 1:sten Monacon GP:n ohessa.


title: Benjamin Laustiola

text: Benjamin Erland Laustiola (s. 1971 Helsinki) on suomalainen näyttelijä ja kirjailija.


title: Benjamin Laustiola

text: Benjamin Laustiola opiskeli teatteritaiteita Suomen teatterikorkeakoulussa 1991–1995, minkä jälkeen hän on työskennellyt vapaana taiteilijana. Hän on näytellyt Lilla Teaternissa Helsingissä sekä Växjö Regionteaterissa, Totalteatretissa Tromssassa ja Finska Teaternissa Tukholmassa.


title: Benjamin Laustiola

text: Laustiola on kirjoittanut rikos- ja jännitysromaaneja sekä pakinakokoelman "Lindgren, taxichaufför", joka on kooste hänen Hufvudstadsbladetissa julkaistuista taksiaiheisista pakinoistaan. Laustiolalla on omakohtaista kokemusta taksinkuljettajan työstä. Hänen rikosromaaniensa aiheina puolestaan ovat muun muassa prostituutio, pornografia ja uhkapelit.


title: Benjamin Laustiola

text: Laustiola on näytellyt nuorten draamasarjassa "Mikset sä soita?" ja epookkidraamassa "Hovimäki". Jälkimmäisessä hän teki Fredrik Sundeliuksen roolin. Åke Lindmanin sotakuvauksessa "Framom främsta linjen" hän näytteli Mangsia. Vuonna 2002 Laustiola näytteli ruotsalaisessa television minisarjassa "Stackars Tom" nimellä Benny Laustiola. Joulukuussa samana vuonna hänelle syntyi tytär.


title: Benjamin Laustiola

text: Taiteellisen uransa ohella Laustiola on pelannut käsipalloa mestaruussarjassa.


title: Santa Ana (1784)

text: Santa Ana oli Espanjan laivaston vuonna 1784 vesille laskettu 112-tykkinen kolmikantinen Santa Ana -luokan linjalaiva.


title: Santa Ana (1784)

text: Aluksen oli suunnitellut José Joaquin y Fernández de Landa ja se tilattiin 9. marraskuuta 1782 Reales Artilleros de Esteirolta Ferrolista, missä köli laskettiin kesäkuussa 1783 laivanrakentaja Miguel de la Puenten johdolla. Alus laskettiin vesille 29. syyskuuta 1784..


title: Santa Ana (1784)

text: Ensimmäisen kerran palvelukseen varustettaessa aluksen aseistuksena oli alemmalla tykkikannella kolmekymmentä 32 naulan tykkiä, keskikannella 32 kappaletta 24 naulan tykkiä ja ylemmällä tykkikannella jälleen kolmekymmentä 12 naulan tykkiä. Näiden lisäksi aluksen puoli- ja keulakannella oli kahdeksantoista kahdeksan naulan tykkiä. Näin aseistettuna aluksen täyslaidallisen paino oli 1 176 naulaa. Ennen Trafalgarin taistelua aluksen puolikannelle oli asennettu kaksikymmentä 8 naulan tykkiä ja kaksi 32 naulan karronadia ja keulakannelle kuusi 24 naulan karronadia, mikä kasvatti täyslaidallisen 1 508 naulaan.


title: Santa Ana (1784)

text: Alus otettiin 30. marraskuuta 1784 palvelukseen ensimmäisenä päällikkönään Santiago Muñoz de Velasco. Varustamisen jälkeen alus lähti 15. joulukuuta Cádiziin mukanaan laivaston tarkastaja Félix de Tejada. Alus lähti 28. helmikuuta 1785 Cádizista aloittaen koeajot, joiden tarkoituksena oli osoittaa aluksen merikelpoisuus. Kokeiden tulokset olivat niin erinomaisia, että 12. joulukuuta 1786 annettiin kuninkaallinen määräys, jonka mukaan kaikki uudet kolmikantiset valmistetaan samojen Landan esittelemien periaatteiden mukaan.


title: Santa Ana (1784)

text: Aluksen päällikkönä oli vuodet 1787-1789 Juliàn Sánchez Bort, jonka jälkeen päällikkyyden vastaanotti Francisco Javier Winhuysen. Koko tämän ajanjakson alus oli Cádizissa. Kesäkuussa 1791 alus siirrettiin telakalle huoltoon, jonka aikana pohja kuparoitiin ja taistelusillat rakennettiin uudelleen. Tarkastuksen aikana todettiin osassa aluksen rakenteita lahoa, mikä vaihdettiin terveeseen puuhun. Alus poistettiin palveluksesta vuonna 1792 ja se ankkuroitiin Cádiziin.


title: Santa Ana (1784)

text: Alus palautettiin palvelukseen 18. helmikuuta 1796 päällikkönään Andrés de Valderrama, mutta se huollettiin vasta heinäkuussa. Vuoden lopulla Espanja ajautui sotaan Englantia ja Ranskaa vastaan. Tammikuussa 1797 alus sai määräyksen liittyä Gravinan komentamaan laivasto-osastoon. Valderrama siirretään 9. maaliskuuta pois alukselta ja kolme päivää myöhemmin aluksen päällikkyyden vastaanotti Don Balthasar Hidalgo de Cisneros. Espanjan kärsittyä tappion Britannian kuninkaalliselle laivastolle 14. helmikuuta Cabo de São Vicenten taistelussa joutui Cádiz jatkuvaan piiritykseen. Aluksen miehistö teki laivaveneillä 3. ja 5. heinäkuuta onnistuneet iskut piirittäneen Sir John Jervisin partioaluksia vastaan. Partioalusten johtajana oli Horatio Nelson.


title: Santa Ana (1784)

text: Alus lähti 6. helmikuuta 1798 merelle kontra-amiraali Mazarredon laivaston, johon kuului 22 linjalaivaa, viisi fregattia ja kaksi brikantiinia, mukana. Laivaston tehtävänä oli karkoittaa piirittävät alukset sataman suulta. Karkoitettuaan piirittäjät Cabo de São Vicenten eteläpuolelle espanjalaiset palasivat Cádiziin 13. helmikuuta. Neljä päivää myöhemmin Jervisin alukset palasivat sataman edustalle.


title: Santa Ana (1784)

text: Piirityksen hellittäessä "Santa Anan" miehistö valmistautui lähtemään merelle. Kenraaliluutnantti Pérez de Grandallana nosti lippunsa aluksella ja alus lähti 12. toukokuuta Välimerelle yhdessä 43 muun aluksen kanssa. Laivaston tehtävänä oli Minorcan takaisin valtaus, mutta laivasto joutui Veranlahdella myrskyyn joutuen hakemaan suojaa Cartagenasta. Satamassa laivaston vauriot korjattiin. Korjausten aikana Bruixin komentama Ranskan laivasto saapui Cartagenaan ja amiraalit tekivät sopimuksen, jonka mukaan espanjalaiset siirtyisivät Brestiin tukemaan maihinnousua Britteinsaarille. "Santa Ana" lähti 29. kesäkuuta Cartagenasta laivaston mukana Cadiziin, jonne saavuttiin 11. heinäkuuta. Matka jatkui muonavarojen täydentämisen jälkeen seuraavana päivänä Brestiin. Satamasta lähdettyään "Santa Ana" ajoi matalikolle Rotan edustalla. Alus saatiin irti, mutta se joutui palaamaan "Mexicanon" saattamana Cádiziin korjattavaksi. Telakalla vaurioiden korjaamisen lisäksi aluksen pohja kuparoitiin uudelleen. Cisneros poistui telakoitaessa alukselta.


title: Santa Ana (1784)

text: Pedro Ristory vastaanotti aluksen päällikkyyden 10. tammikuuta 1800 ja Diego Gonzalez kesäkuussa 1801. Espanjan irtauduttua sodasta ja rauhan palauduttua vuonna 1801 Guiral aloitti aluksen huollon. Alus siirrettiin Carracassa telakalle, missä alus oli seuraavat neljä vuotta modernisoitavana. Alus oli vuonna 1805 jälleen valmis lähtemään merelle päällikkönään José de Gardoqui 16. helmikuuta alkaen. Samalla alus määrättiin kenraaliluutnantti Ignacio María de Álavan lippulaivaksi. Álava nosti lippunsa aluksella kuitenkin vasta 6. toukokuuta.


title: Hehku (kauppaketju)

text: Hehku on Kesko Oyj:n ja Oriola Oyj:n omistama hyvinvointialan vähittäiskauppaketju, jonka ensimmäiset myymälät avattiin maaliskuussa 2018. Tappiolliseksi osoittautunut ketju lopetetaan vain vuoden toimittuaan kevään 2019 aikana.


title: Hehku (kauppaketju)

text: Hehkulla on yhteensä 19 myymälää Helsingin Forumissa ja Vantaan Koivukylässä. Maaliskuussa 2018 myymälät avattiin Helsingin Eastoniin, Vantaan Tammistoon, Tampereen Kuninkaankulmaan, Raision kauppakeskus Myllyyn, Oulun Pekurinkulmaan ja Ideaparkiin, Helsingin kauppakeskus Ruoholahteen, Turun Länsikeskukseen, Tampereen Turtolaan, Nokian K-Citymarketiin, Kuopion kauppakeskus Matkukseen ja Päivärintaan. Maaliskuun 2018 lopulla myymälät tulivat Jyväskylän Forumiin ja Keljoon, ja Seinäjoen Jouppiin. Huhtikuussa 2018 avattiin myymälä Turun kauppakeskus Skanssissa.


title: Hehku (kauppaketju)

text: Hehkun ensimmäisten myymälöiden piti aueta jo syksyllä 2017, mutta aikataulu viivästyi Oriolan toiminnanohjausjärjestelmästä johtuvien toimitusvaikeuksien vuoksi.


title: Hehku (kauppaketju)

text: Hehkulla oli tavoitteena laajentua koko maan kattavaksi sadan myymälän verkostoksi. Vuoden 2018 marraskuussa kerrottiin liiketoiminnan päässeen alkuun odotettua hitaammin ja joidenkin liikepaikkojen, kuten Helsingin Eastonin, osoittautuneen toimimattomiksi. Myös myymälöiden määrä oli jäänyt 19:ään aikataulun mukaisesta 30:stä. Pari viikkoa myöhemmin ilmoitettiin koko henkilöstöä koskevien yt-neuvottelujen aloittamisesta, tavoitteena koko ketjun lakkauttaminen. Lakkautuspäätös vahvistettiin 19. joulukuuta 2018.


title: Henry Fox Talbot

text: William Henry Fox Talbot (11. helmikuuta 1800 – 17. syyskuuta 1877) oli brittiläinen tiedemies, keksijä ja valokuvauksen uranuurtaja. Hän keksi suolapaperi- ja kalotypiaprosessit, jotka olivat myöhempien 1800-luvun lopulla ja 1900-luvulla käytettyjen valokuvausprosessien edeltäjiä. Hänen fotomekaanisen jäljentämisen alalla 1840-luvulla suorittamansa työ johti fotoglyfisen kaiverrusprosessin keskimiseen, jonka pohjalta myöhemmin kehitettiin fotogravyyri. Hänen hallussaan oli kiistanalainen patentti, joka vaikutti kaupallisen valokuvauksen varhaiseen kehitykseen Britanniassa. Hän oli myös itse huomattava valokuvaaja, joka vaikutti valokuvauksen kehittymiseen taidemuotona. Valokuvauksen lisäksi hän tutki myös optiikkaa, ja sähköä sekä etymologiaa ja vanhan ajan historiaa.


title: Henry Fox Talbot

text: Talbot oli Wilhelm Davenport Talbotin ja Lady Elisabeth Fox Strangwaysin ainoa lapsi. William Davenport Talbot oli kotoisin Lacock Abbeytä läheltä Chippenhamia, Wilshirestä, kun taas Lady Elisabeth Fox Strangways oli Henry Fox-Strangwaysin, Ilchesterin toisen jaarlin tytär. Henry Fox Talbotin kotiopettajana toimi Agnes Porter, joka oli opettanut myös hänen äitiään. Myöhemmin Talbot kävi koulua Harrow Schoolissa Rottingdeanissa ja opiskeli sittemmin Cambridgen yliopiston Trinity Collegessa, jossa hänelle vuonna 1820 myönnettiin klassisten aineiden Porsonin palkinto. Vuonna 1821 hänet nimitettiin yliopiston 12:nneksi wrangleriksi. Vuosien 1822 ja 1872 välisenä aikana hän lähetti Royal Societylle useita tutkielmiaan, joista monet käsittelivät matematiikkaa. Aluksi hän tutki optiikkaa, jolla sittemmin oli merkitystä valokuvauksen yhteydessä. Vuonna 1827 hän lähetti muun muassa "Philosophical Magazineen" ja "Edinburgh Philosophical Journaliin" kemiaa käsitteleviä tutkielmiaan, joista yksi oli nimeltään ""Chemical Changes of Color"" ("Värin kemiallinen muuttuminen").


title: Henry Fox Talbot

text: Eräänlaisia valokuvia oli valmistettu jo 1700-luvulla, mutta käytetyt menetelmät olivat hyvin hankalia ja edellyttivät useiden tuntien valotusaikoja. Vasta Talbotin ja samaan aikaan Daguerren 1830-luvulla tekemien keksintöjen ansiosta valokuvaus alkoi saada käytännöllistä merkitystä.


title: Henry Fox Talbot

text: Talbot valmisti ensimmäiset valokuvansa vuonna 1835, mutta ei vielä silloin tuonut keksintöään julkisuuteen. Hän kuitenkin keskeytti pian kokeensa valokuvauksen alalla ja keskittyi muihin aiheisiin. Vasta sen kun Louis Daguerre vuoden 1839 alussa julkisti oman keksintönsä, dagerrotypian, Talbot ilmoitti julkisesti valmistaneensa valokuvia jo ennen häntä.


title: Henry Fox Talbot

text: Talbot väitti keksineensä valokuvauksen ennen Daguerrea viitaten jo vuonna 1834 aloittamiinsa kokeisiin. Royal Institutionissa 25. tammikuuta 1839 pidetyssä kokouksessa hän näytti muutamia vuonna 1835 valmistamiaan paperisia valokuvia. Kahden viikon kuluessa hän esitteli menetelmänsä perusteet Royal Societylle ja myöhemmin myös tarkempia yksityiskohtia. Daguerre sen sijaan ei paljastanut menetelmänsä yksityiskohtia julkisesti ennen kuin elokuussa, joskin jo keväällä kaikille kävi selväksi, että hänen ja Talbotin menetelmät olivat hyvin erilaisia.


title: Henry Fox Talbot

text: Talbotin varhaisessa "suolapaino"- eli "fotografisessa piirustusmenetelmässä" käytettiin paperia, joka oli kostutettu tavallisen pöytäsuolan eli natriumkloridin laimealla liuoksella, kuivattu ja lopuksi käsitelty toiselta puolella väkevällä valoherkällä hopeanitraattiluioksella, jolloin natriumkloridin ja hopeanitraatin reagoidessa keskenään syntyi paperiin tiukasti tarttunut, valoherkkä hopeakloridikerros, joka tummui valon osuessa siihen. Sitä voitiin käyttää joko varjokuvien muodostamiseen asettamalla esineitä sen päälle ja viemällä se ulos auringon paisteeseen, tai sille voitiin tallentaa kameran linssin muodostamia kuvia. Kummassakin tapauksessa valotusta oli jatkettava, kunnes oli kuva oli tummennut niin paljon kuin haluttiin. Kameralla muodostettavien kuvien tapauksessa valotusta oli jatkettava tunti tai kaksikin, mikäli kohteesta haluttiin muutakin kuin pelkkä silhuettikuva kirkasta taivasta vasten. Jo vuosia ennen Talbotia kokeilijat kuten Thomas Wedgwood ja Nicéphore Niépce olivat ottaneet hopeasuolojen avulla kameran muodostamia ja varjokuvia, mutta he eivät olleet keksineet keinoa, jolla heidän valokuvansa voitiin suojata tummumasta päivänvalossa täysin. Talbot sen sijaan keksi useitakin menetelmiä, joilla kuvat saatiin kemiallisesti tarpeeksi pysyviksi, jotta altistamalla kuvauksessa saadut negatiivit uudestaan auringon valolle voitiin toiselle samalla tavalla suolatulle paperille muodostaa positiivinen kuva.


title: Henry Fox Talbot

text: Kun Talbot kehitti valokuvausmenetelmäänsä edelleen, hän antoi sille nimen kalotypia (). Nimitys johtui kreikan kielen sanasta "kalos", joka tarkoittaa kaunista., mutta keksijänsä mukaan menetelmästä käytettiin myös nimitystä "talbotypia"().


title: Henry Fox Talbot

text: Ensimmäisissä kokeissaan käyttämänsä valoherkän aineen, hopeakloridin, hän korvasi myöhemmin hopeajodidilla. Kehitteenä, jonka avulla piilevä kuva saatiin näkyväksi, hän käytti gallushappoa.


title: Henry Fox Talbot

text: Talbotin kalotypiamenetelmä erosi dagerrotypiasta muun muassa siinä, että Daguerren menetelmällä saatiin lasilevylle suoraan positiivinen kuva, kun taas Talbotin menetelmällä saatiin ensin negatiivi ja vasta sen jälkeen voitiin negatiivin avulla valmistaa positiivinen kuva. Samoin oli laita kaikissa myöhemmissäkin valokuvausmenetelmissä aina 1990-luvulle saakka, jolloin digitaalikamerat tulivat käyttöön. Toisaalta Talbotin menetelmällä kuva voitiin ottaa paljon lyhemmällä valotusajalla, ja läpikuultava negatiivi mahdollisti myös useamman kopion valmistamisen samasta kuvasta. Toisaalta vaikka negatiivit vahattiin, jotta kuvat saatiin selvemmiksi, niitä ei saatu yhtä teräviksi kuin metallisessa dagerrotypiassa, sillä paperin kuidut heikensivät kuvan laatua. Tehtäessä vedoksia kalotypianegatiiveista käytettiin yleensä yksinkertaisempaa suolapaperiprosessia.


title: Henry Fox Talbot

text: Talbot julkisti kalotypiaprosessinsa vuonna 1841, ja elokuussa hän myönsi miniatyyrimaalari Henry Collenille lisenssin, joka oikeutti tämän toimimaan ensimmäisenä ammattimaisena kalotyyppien tekijänä. Kuuluisimmiksi kalotyyppikuvien tekijöiksi tulivat kuitenkin pian David Octavius Hill yhdessä Robert Adamsonin kanssa sekä Levett Landon Boscawen Ibbetson.


title: Henry Fox Talbot

text: Vuonna 1842 Royal Society myönsi Talbotille Rumfordin mitalin hänen keksinnöistään valokuvauksen alalla.


title: Henry Fox Talbot

text: Vuosina 1844–46 hän jukaisi teoksen "The Pencil of Nature", jossa kuvituksena oli suolapaperikopioita hänen kalotyyppinegatiiveistaan, ja hän otti eräitä huomattavia varhaisia valokuvia Oxfordista, Pariisista, Readingista ja Yorkista.


title: Henry Fox Talbot

text: Vuonna 1852 Talbot havaitsi, että Mungo Pontonin vuonna 1839 keksimällä kaliumdikromaatilla käsitelty gelatiini tuli valon vaikutuksesta niukkaliukoisemmaksi. Tämä teki myöhemmin mahdolliseksi hiilipainon ja siihen liittyvät menetelmät. Dikromatoitua gelatiinia käytetään ny kyisinkin toisinaan hologrammeissa.


title: Henry Fox Talbot

text: Talbotin myöhemmät työt valokuvauksen alalla keskittyivät fotomekaanisiin kopiointimenetelmiin. Lisäksi hän teki valokuvien massatuotannon paljon entistä käytännöllisemmäksi ja halvemmaksi. Hänen keksimällään menetelmällä valokuva voitiin painaa paperille myös musteella, jonka tiedettiin säilyvän satoja tai jopa tuhansia vuosia, sen sijaan että hopeisten valokuvien pian todettiin aikaa myöten himmenevän. Talbot keksi myös valokuvien kaiverrusmenetelmän, jonka pohjalta myöhemmin kehitettiin fotogravyyri.


title: Henry Fox Talbot

text: Daguerre kehitti oman valokuvausmenetelmän samoihin aikoihin, jolloin Talbot teki ensimmäiset kokeensa suolapaperimenetelmällä. Vuonna 1839 Daguerren edustaja haki keksinnölleen patenttia sekä Englannissa että Skotlannissa, joilla tuohon aikaan oli erilliset patenttijärjestelmät, vain muutamaa päivää ennen kuin Ranskan valtio myönsi Daguerrelle eläkkeen ehdolla, että dagerrotypia oli saatava vapaaseen käyttöön ilman patenttisuojan asettamia esteitä. Seurauksena oli, että pian Yhdistynyt kuningaskunta ja sen siirtomaat olivat ainoat maat koko maailmassa, joissa dagerrotypiakuvien valmistus ja myynti oli sallittu vain erityisellä lisenssillä. Tämän on arveltu osittain johtuneen Ranskan ja Englannin välillä vanhastaan vallinneesta kansallisesta vihamielisyydestä, joka ei 24 vuotta aikaisemmin käydy Waterloon taistelun jäljiltä ollut vielä laantunut, sekä osittain myös Talbotille myönnetystä patentista. Talbot tosin ei koskaan hankkinut patenttia hopeakloridin avulla suoritetulle "fotogeeniselle piirustusprosessille", ja kalotypiakin patentoitiin vuonna 1841 vain Englannissa, ei Skotlannissa.


title: Henry Fox Talbot

text: Aluksi Talbot myi patentistaan henkilökohtaisia lisenssejä 20 punnan hintaan; myöhemmin hän alensi maksua amatöörien osalta neljään puntaan. Ammattivalokuvaajien oli kuitenkin maksettava 300 punnan vuotuinen lisenssimaksu. Talbot sai kuitenin osakseen runsaasti arvostelua, kun hän väitti monien kilpaileville keksinnöille myönnettyjen patenttien loukkaavan hänen oikeuksiaan ja myös, kun akateeminen maailma piti uusien löytöjen patentointia esteenä tieteelliselle vapaudelle ja jatkuvalle kehitykselle. Toisaalta monet tiedemiehet myös hyväksyivät Talbotin patenttia ja tukivat häntä myöhemmissä oikeudenkäynneissä. Sitä paitsi tieteellisiin tarkoituksiin kalotypiaa sekä Talbotin myöhemmin keksimää fotomikrografiaa sai kyllä vapaasti käyttää. Yksi syy siihen, miksi Talbot piti niin tiukasti kiinni oikeuksistaan, oli se, että hän oli omien laskujensa mukaan käyttänyt vuosien kuluessa valokuvauksen kehittämiseen 5000 puntaa ja halusi saada lisenssimaksuilla vähintäänkin nämä kustannukset katetuiksi.


title: Henry Fox Talbot

text: Vuonna 1844 Talbotin tuella Readingiin perustettiin yritys hänen kalotypianegatiiviensa avulla tuotettujen suolapaperikuvien massatuotantoa varten. Tämä "Reading Establishment" tarjosi myös palveluja yleisölle tekemällä vedoksia muiden negatiiveista, kopioimalla taideteoksia ja asiakirjoja sekä ottamalla muotokuvia studiossa. Yritys ei menestynyt hyvin.


title: Henry Fox Talbot

text: Frederick Scott Archer kehitti 1840-luvulla lasipohjaisen märkälevymenetelmän, jossa paperin sijasta negatiivien valmistukseen käytettiin lasia. Tämä syrjäytti 1850-luvun loppuun mennessä täysin sekä dagerrotypian että Talbotin kehittämän kalotypian. Kalotyypianegatiiveja oli usein arvosteltu siitä, että kuvat eivät olleet tarpeeksi yksityiskohtaisia, mutta Archerin keksintö teki mahdolliseksi painaa paperille kuvia, jotka olivat yhtä tarkkoja kuin dagerrotypiakuvat.


title: Henry Fox Talbot

text: Tulkitsemalla patenttioikeuksiaan hyvin laajasti Talbot kuitenkin julisti, että myös märkälevymenetelmä edellytti edelleen kalotypialle myönnettyä lisenssiä.


title: Henry Fox Talbot

text: Elokuussa 1852 "The Times" julkaisi Royal Societyn puheenjohtaja William Parsonsin ja Royal Academyn presidentti Charles Lock Eastlaken laatiman avoimen kirjeen, jossa he pyysivät Talbotia lieventämään patenttisuojaa, jonka he katsoivat haittaavan valokuvauksen kehittymistä. Talbot suostui poistamaan lisenssimaksut amatööreiltä mutta peri edelleen entisen suuruiset maksut ammattivalokuvaajilta, joita vastaan hän oli käynyt monia oikeusriitoja.


title: Henry Fox Talbot

text: Vuonna 1854 Talbot teki hakemuksen 14 vuodeksi saamansa patentin voimassaolon pidentämiseksi. Samaan aikaan oikeudessa käsiteltiin hänen nostamaansa kannetta valokuvaaja Martin Larochea vastaan. Tämä oikeusjuttu sai suuren merkityksen. Laroche tukijoineen väitti, että patentti oli mitätön, sillä Joseph Reade oli aikaisemmin keksinyt samankaltaisen menetelmän, ja että kuvien ottaminen märkälevy- eli kolloidimenetelmällä ei muutoinkaan rikkoisi patenttioikeuksia, koska menetelmillä oli oleellinen ero. Oikeuden päätökseksi tuli, että kalotypian patentti oli kyllä laillinen, mutta että käyttäessään kolloidimenetelmää Laroche ei rikkonut Talbotin oikeuksia. Pettyneenä tulokseen Talbot päätti olla jatkamatta patenttinsa voimassaoloaikaa.


title: Henry Fox Talbot

text: Talbot oli myös yksi spektroskopian ensimmäisistä tutkijoista. Hän osoitti, että jokaisella alkuaineella on sille ominainen ainutlaatuinen spektri ja että on mahdollista tunnistaa alkuaineet niiden spektrien avulla. Spektrianalyysi sai suuren tieteellisen merkityksen, sillä se teki mahdolliseksi selvittää kaukaisten tähtien valon avulla, mistä alkuaineista ne koostuvat.


title: Henry Fox Talbot

text: Talbot tutki myös valon polarisoitumista käyttämällä turmaliini- ja kalsiittikiteitä. Hän teki uraaurtavaa työtä kehittämällä ja käyttämällä polarisaatiomikroskooppi, jota geologit nykyisin yleisesti käyttävät ohuiden kivenlohkareiden tutkimiseen sen selvittämiseksi, mistä mineraaleista ne koostuvat. Hän salli tutkijoiden vapaasti käyttää keksimäänsä kalotypiaprosessia tieteellisiin sovelluksiin, ja hän itse julkaisi ensimmäisen tunnetun mineraalikiteestä otetun fotomikrografin. Toinen fotomikrografi esittää hyönteisen siipiä sellaisena kuin ne näkyvät "solaarisella mikroskoopilla", jonka hän ja muut kehittivät pienistä kohteista otettujen kuvien projisoimiseksi laajalle kankaalle käyttämällä valonlähteenä auringon valoa. Suuret projektiot voitiin sitten valokuvata valoherkälle paperille. Hän tutki myös valon diffraktiota käyttämällä ristikkoja ja löysi uuden ilmiön, joka nykyisin tunnetaan Talbotin tapettina.


title: Henry Fox Talbot

text: Talbot käytti kalotypiamenetelmäänsä hyvin innokkaasti luonnonilmiöiden ja kasvien sekä myös rakennusten ja maisemien kuvaamiseen. Kalotyypiatekniikkansa hän luovutti tieteilijöille ja amatööreille vapaasti käytettäväksi. Hän oli myös selvillä siitä, että näkyvä spetri on aivan pieni osa siitä, mitä nykyisin sanotaan sähkömagneettiseksi säteilyksi, ja että violetin toisella puolella oleva voimakas säteily, jota nykyisin sanotaan ultraviolettisäteilyksi, sai aikaan kemiallisia ilmiöitä.


title: Henry Fox Talbot

text: Valokuvauksen ja optiikan lisäksi hän tutki myös sähköä sekä etymologiaa ja vanhan ajan historiaa. Integraalilaskentaa koskeneiden tutkimustensa perusteella hänet nimitettiin vuonna 1831 Royal Societyn jäseneksi.


title: Henry Fox Talbot

text: Talbotin mukaan on nimetty hänen löytämänsä diffraktioilmiö, Talbotin ilmiö.


title: Henry Fox Talbot

text: Luonnontieteellisten tutkimustensa ohella Talbot omisti runsaasti aikaa arkeologialle. Hän tutki 20 vuoden ajan assyriologiaa, toisin sanoen muinaisen Mesopotamian (suunnilleen nykyisen Irakin) historiaa, arkeologiaa ja kulttuuria. Yhdessä Henry Rawlinsonin, ja Edward Hincksin kanssa hän on yksi ensimmäisistä, jotka onnistuivat tulkitsemaan Niniven nuolenpääkirjoituksia. Hän tutki myös englannin kielen etymologiaa ja julkaisu vuonna 1846 etymologisen sanakirjan "English Etymologies".


title: Henry Fox Talbot

text: Talbot osallistui myös politiikkaan. Hän oli maltillinen uudistaja, joka yleensä kannatti whig-ministerejä. Hän oli Chippenhamin edustajana Britannian parlamentissa vuosina 1832–1835. Hän toimi myös Wiltshiren ylisheriffinä vuonna 1840.


title: Henry Fox Talbot

text: Kärsittyään monta vuotta heikosta terveydentilasta Talbot kuoli 77-vuotiaana Lacockin kylässä. Sinne hänet myös haudattiin, kuten hänen vaimonsa ja lapsensakin.


title: Talbot (täsmennyssivu)

text: Talbot voi tarkoittaa seuraavia:


title: Alppihiihto talviolympialaisissa 2014 – miesten supersuurpujottelu

text: Miesten supersuurpujottelu talviolympialaisissa 2014 käytiin 22. helmikuuta Roza Hutorin laskettelukeskuksessa. Kilpailun voittoon laski Norjan Kjetil Jansrud ennen Yhdysvaltojen Andrew Weibrechtia. Pronssin jakoivat Kanadan Jan Hudec ja Yhdysvaltain Bode Miller.


text: Kyseessä oli neljäs kerta peräkkäin, kun norjalainen laskija voitti supersuurpujottelun olympiakultaa: Kjetil André Aamodt voitti 2002 ja 2006, Aksel Lund Svindal voitti vuonna 2010. Kyseessä oli Jansrudin kisojen toinen mitali ja Millerin uran kuudes olympiamitali.


text: Millerista tuli mitalin myötä vanhin mitalin voittanut alppihiihtäjä sekä toiseksi menestynein yhdysvaltalainen talvikisojen historiassa yhdessä kaukalopikaluistelija Bonnie Blairin kanssa.


text: Alppihiihdon maailmancup kausi 2013–2014 oli nähnyt neljä supersuurpujottelukilpailua: Norjan Aksel Lund Svindal voitti 1. joulukuuta Lake Louisessa ja 20. joulukuuta Val Gardenassa, Sveitsin Patrick Küng voitti 7. joulukuuta Beaver Creekissä ja Sveitsin Didier Défago voitti 26. tammikuuta Kitzbühelissä.


text: Kilpailun lähtöpaikka oli 1592 metrin korkeudessa "Small Panin" ja "Russian Trampolinen" välissä. Kilpailupäivänä sää oli osittain pilvinen: parempien sääolojen toivossa lähtöä aikaistettiin tunnilla kello kymmeneksi.


title: Chung Hyeon

text: Chung Hyeon (s. 19. toukokuuta 1996 Suwon) on eteläkorealainen tennispelaaja. Parhaimmillaan hän on ollut ATP-listan sijalla 19 huhtikuussa 2018.


title: Chung Hyeon

text: Chung eteni vuonna 2013 Wimbledonin poikien kaksinpelin loppuotteluun. Ammattilaiseksi hän siirtyi vuonna 2014. Grand Slam -debyyttinsä hän teki Wimbledonissa 2015. Vuonna 2017 hän voitti Milanossa tulevaisuuden tähtien ATP-turnauksen.


title: Chung Hyeon

text: Australian avoimissa 2018 Chung eteni välieriin, missä joutui luovuttamaan Roger Federeriä vastaan ottelun toisessa erässä. Ennen turnausta maailmanlistan sijalla 58 ollut Chung voitti turnauksessa muun muassa maailmanlistan sijalla neljä olleen Alexander Zverevin sekä turnauksen kuusinkertaisen voittajan Novak Đokovićin.


title: Bahama (1780)

text: Bahama eli San Cristóbal oli Espanjan laivaston vuonna 1780 vesille laskettu 74-tykkinen linjalaiva.


title: Bahama (1780)

text: Francisco Gautierin suunnittelema alus tilattiin Havannasta Kuubasta. Alus laskettiin vesille vuonna 1780.


title: Bahama (1780)

text: ALus lähti 1. helmikuuta 1797 Cartagenasta Córdoban laivaston, johon kuului 27 linjalaivaa, kaksitoista fregattia, priki ja pienempiä aluksia, mukana. Aluksen lävistäessä neljä päivää myöhemmin Gibraltarin salmen niin se lähetettiin Algeriin "Neptunon", "Terriblen" ja "Nuestra Senora de Guadaloupen" sekä tykkiveneiden kanssa. Palattuaan laivastoon Córdoba johti alukset Cádiziin.


title: Los Alfaquesin räjähdys

text: Los Alfaquesin räjähdys tapahtui 11. heinäkuuta 1978 noin kello 14.30, kun nesteytettyä propyleeniä kuljettanut säiliöauto suistui tieltä ja räjähti Los Alfaquesin leirintäalueen vieressä Alcanarissa Tarragonan maakunnassa, Espanjassa. Räjähdyksessä ja sitä seuranneessa tulipalossa kuoli heti noin 150 ihmistä. Kaikkiaan onnettomuudessa kuoli lopulta 215 ihmistä. Lisäksi yli 200 ihmistä loukkaantui, heistä 65 vakavasti ja osa pysyvästi.


title: Los Alfaquesin räjähdys

text: Onnettomuuspäivän aamuna, noin kello 10, kuljettaja Francisco Imbernón Villena ajoi Cisternas Reunidas S.A. -yhtiön omistaman säiliöauton (rekisterikilpi M-7981-R) Enpetrolin jalostamolle Tarragonassa. Vuonna 1973 valmistetun auton säiliössä ei ollut varoventtiiliä. Autoon alettiin kuormata propyleeniä noin kello 11. Säiliöauton maksimikuorma oli 19 350 kilogrammaa, mutta jalostamolla siihen kuormattiin yli 4 000 kiloa sallittua määrää enemmän propyleeniä. Cisternas Reunidas ei ollut kouluttanut Imbernónia vaarallisten aineiden kuljettamiseen, eikä hänen mukanaan ollut apumiestä.


title: Los Alfaquesin räjähdys

text: Lastauksen jälkeen Imbernón lähti matkaan kohti Puertollanoa. Päivä oli kesäisen kuuma, ja korkea lämpötila (28 °C) kasvatti säiliön painetta. Kaksi tuntia lähdön jälkeen rekka suistui tieltä, törmäsi leirintäalueen muuriin ja räjähti. Leirintäalueen suurin sallittu henkilömäärä oli 260, mutta onnettomuuden aikaan siellä arveltiin olleen noin tuhat ihmistä, heistä useimmat turisteja Ranskasta, Saksasta, Belgiasta ja Britanniasta. Räjähdys tuhosi kaiken 300 metrin säteeltä ja räjäytti myös suurimman osan leirintäalueen käyttäjien omista kaasupulloista. Paineaalto lennätti osan ruumiista mereen.


title: Los Alfaquesin räjähdys

text: Kaoottiseen pelastusoperaatioon osallistui kansalliskaartin, paikallispoliisin, palomiesten, Punaisen ristin, sotilaiden, ambulanssien ja helikopterien lisäksi paikallisia, jotka kuljettivat autoillaan ihmisiä sairaaloihin, sekä alueella lomailemassa olleita lääkäreitä. Pelastusoperaatiota vaikeutti kielimuuri turistien ja pelastajien välillä sekä kaaos, joka syntyi ihmisten yrittäessä etsiä kateissa olevia läheisiään.


title: Los Alfaquesin räjähdys

text: Tieltä suistumisen epäiltiin johtuneen rengasrikosta, joka sytytti samalla pienen tulipalon.


title: San Ildefonso (1785)

text: San Ildefonso oli Espanjan laivaston vuonna 1785 vesille laskettu 74-tykkinen San Ildefonso -luokan linjalaiva.


title: San Ildefonso (1785)

text: Romero Landan suunnittelema alus tilattiin 23. helmikuuta 1784 Artillero Realilta Cartagenasta, missä köli laskettiin toukokuussa 1784. Alus laskettiin vesille 23. tammikuuta 1785.


title: San Ildefonso (1785)

text: Alus otettiin ensi kerran palvelukseen 9. kesäkuuta 1785 päällikkönään Ignacio María de Álava, joka viipyi aluksella aina 22. elokuuta saakka.


title: ISO 3166-2:PT

text: ISO 3166-2:PT on ISO-standardointijärjestön standardi, joka määrittää geokoodit Portugalille. ISO 3166-2:PT on ISO 3166-2 -standardin osajoukko, joka määrittää 18 piirin ja kahden autonomisen alueen koodit.


title: ISO 3166-2:PT

text: Koodin ensimmäinen osa on ISO 3166-1 -standardin mukainen Portugalin maakoodi ”PT” ja toinen osa on aluekohtainen numero.


title: San Justo (1779)

text: San Justo oli Espanjan laivaston vuonna 1779 vesille laskettu 74-tykkinen linjalaiva.


title: San Justo (1779)

text: Francisco Gautierin suunnittelema alus tilattiin Artillero Realilta Cartagenasta. Alus laskettiin vesille 1779.


title: San Justo (1779)

text: Ennen vuotta 1805 alus ei osallistunut merkittäviin sotatapahtumiin ei Gibraltarin piiritykseen eikä Cabo de São Vicenten taisteluun. Kesällä 1805 alus oli Ferrolissa telakalla huollettavana, jolloin sen päällikkönä oli Don Francisco Javier Garston. Aluksen miehistö oli pääosin kokemattomia vasta värvättyjä, mikä vaikutti aluksen suorituskykyyn. Telakalta vapauduttuaan alus liitettiin Villeneuven johtamaan ranskalais-espanjalaiseen laivastoon. "San Justo" lähti Ferrolista Cádiziin 9. elokuuta.


title: Downsizing

text: Downsizing on vuonna 2017 ensi-iltansa saanut yhdysvaltalainen science fiction -draamakomediaelokuva, jonka on ohjannut Alexander Payne. Sen pääosissa ovat Matt Damon, Christoph Waltz, Hong Chau ja Kristen Wiig.


title: Downsizing

text: "Downsizing" sai ensi-iltansa Venetsian elokuvajuhlilla 30. elokuuta 2017. Teatteriensi-illan se sai Yhdysvalloissa 22. joulukuuta 2017 ja Suomessa 12. tammikuuta 2018.


title: Guilherme Bentes

text: Guilherme Frederico Feria Bentes (s. 10. kesäkuuta 1973 Lissabon) on portugalilainen judon MM-mitalisti.


title: Guilherme Bentes

text: Bentes saavutti Pariisin MM-kilpailuissa 1997 pronssia 71 kg:n painoluokassa. Hävittyään välierässä japanilaiselle Kenzo Nakamuralle hän kukisti pronssiottelussa Jorma Korhosen. Atlantan olympialaisissa 1996 hän voitti samassa painoluokassa yhden ja hävisi yhden ottelun sijoittuen jaetulle 17. sijalle. EM-kilpailuissa hän oli viides 71-kiloisissa 1997 ja seitsemäs 73-kiloisissa 1998.


title: Guilherme Bentes

text: Bentes voitti opiskelijoiden maailmanmestaruuden 73 kg:n sarjassa 1998 ja sai hopeaa 71-kiloisissa 1996. Hän saavutti maailmancupeissa / Continental Open -kilpailuissa yhden turnausvoiton, yhden kakkossijan ja neljä kolmossijaa. Hän voitti aikuisten tasolla viisi Portugalin-mestaruutta.


title: Vietnamin tasavallan ilmavoimat

text: Vietnamin tasavallan ilmavoimat oli entisen Vietnamin tasavallan eli Etelä-Vietnamin asevoimien asehaara. Ilmavoimat perustettiin vuonna 1955 ja se otti osaa Vietnamin sotaan vaihtelevalla menestyksellä.


title: Vietnamin tasavallan ilmavoimat

text: Vietnamin tasavallan ilmavoimat perustettiin vuonna 1955 ja se sai ensimmäiset lentokoneensa Ranskalta. Alkuperäiseen kalustoon kuului 28 Grumman F8F Bearcat -hävittäjää, 25 Douglas C-47 Skytrain-kuljetuskonetta ja 60 Cessna O-1 Bird Dog -tiedustelukonetta. Vahvuudeltaan ilmavoimat olivat 3 500 sotilasta. Kolme vuotta myöhemmin Yhdysvalloista saatiin Douglas AD-6 Skyraider -hävittäjäpommittajia ja North American T-28 Trojan -koneita. Ennen vuotta 1964 ilmavoimat olivat kuitenkin kaiken kaikkiaan pienet ja ne menestyivät huonosti Etelä-Vietnamin kansallisen vapautusrintaman kiihtyessä vuosina 1963 ja 1964. Ilmavoimien kehitystä oli laimminlyöty ja esimerkiksi koulutettujen lentäjien määrä oli vähäinen, minkä lisäksi ilmaiskujen toteuttaminen oli tehty hankalaksi. Maakohteita vastaan hyökkäämiselle tarvittiin lupa korkeilta tahoilta päällystössä, mikä teki iskuista nopeasti liikkuvia sissejä vastaan hankalaa. Maavoimien komentajat eivät myöskään arvostaneet ilmavoimia, eivätkä he esimerkiksi pyytäneet tukea omille operaatioilleen ilmavoimilta.


title: Vietnamin tasavallan ilmavoimat

text: Ilmavoimia alettiin laajentaa Yhdysvaltojen tuella vuoden 1964 jälkeen. Douglas A-1 Skyraider -koneet korvasivat tehottomina pidetyt T-28 -koneet. Vuonna 1964 ilmavoimiin kuului 8 400 sotilasta ja yhteensä 190 lentokonetta. Vuonna 1968 samat luvut olivat kasvaneet 16 000 sotilaaseen ja 398 lentokoneeseen. Vietnamin tasavallan ilmavoimat osallistuivat Yhdysvaltain ilmavoimien kanssa operaatio Rolling Thunderin toteuttamiseen, jonka aikana tehtiin ilmaiskuja kohteisiin Pohjois-Vietnamissa. Operaation alkaessa 2. maaliskuuta 1965 104 amerikkalaista konetta iski Pohjois-Vietnamiin ja 19 etelävietnamilaista hävittäjäpommittajaa isku Quân Khên laivastotukikohtaa vastaan. Vuoteen 1968 mennessä Vietnamin tasavallan ilmavoimat toteutti 25 % kaikista Etelä-Vietnamin rajojen sisällä toteutetuista ilmaiskuista.


title: Vietnamin tasavallan ilmavoimat

text: Vietnamin sodan loppupuolella Yhdysvallat aloitti niin sanotun vietnamisaation, jonka tavoitteena oli antaa vastuu sodasta Etelä-Vietnamille. Operaatio Enhance lisäsi Vietnamin tasavallan ilmavoimien vahvuutta paperilla. Sen sotilaiden määrä vuonna 1972 oli 49 454 ja budjetti 542,8 miljoonaa dollaria. Tästä huolimatta kommunistien käynnistäessä viimeisen hyökkäyksensä etelää vastaan Vietnamin tasavallan ilmavoimat romahtivat. Yhdysvaltain kongressi oli vuosina 1974 ja 1975 rajoittanut Vietnamiin virtaavan rahan määrää, mikä teki esimerkiksi varaosien hankinnasta vaikeaa. Ilmavoimat ei myöskään koskaan saanut aikaiseksi tehokasta huoltojärjestelmää. Pohjois-Vietnamin joukkojen etelään tuomat Strela-2-ohjukset tekivät kaiken lisäksi ilmaiskuista aikaisempaa vaarallisempia.


title: Nuno Delgado

text: Nuno Miguel Delgado (s. 27. elokuuta 1976 Santarém) on portugalilainen judon Euroopan-mestari ja olympiamitalisti.


title: Nuno Delgado

text: Delgado saavutti Sydneyn olympialaisissa 2000 pronssia 81 kg:n painoluokassa. Hävittyään välierissä eteläkorealaiselle Cho In-Chulille hän kukisti pronssiottelussa Uruguayn Alvaro Paseyron. Ateenan olympialaisissa 2004 hän karsiutui samassa painoluokassa ensimmäisen ottelun jälkeen.


title: Nuno Delgado

text: Delgado voitti Euroopan-mestaruuden 81 kg:n sarjassa Bratislavassa 1999. Loppuottelussa hän kukisti alankomaalaisen Maarten Arensin. Hän sai samassa painoluokassa EM-hopeaa Düsseldorfissa 2003 hävittyään finaalissa Sveitsin Sergei Aschwandenille. Hän sijoittui 81-kiloisissa lisäksi viidenneksi Birminghamin MM-kilpailuissa 1999 ja Mariborin EM-kilpailuissa 2002.


title: Nuno Delgado

text: Delgado saavutti hopeaa EM-joukkuekilpailussa 2001. Hän saavutti opiskelijoiden MM-kilpailuissa pronssia 81-kiloisissa 1998. Hän saavutti maailmancupeissa ja Continental Open -kilpailuissa kolme turnausvoittoa, kaksi kakkossijaa ja neljä kolmossijaa. Hän voitti aikuisten tasolla kuusi Portugalin-mestaruutta.


title: Alppihiihto talviolympialaisissa 2014 – miesten suurpujottelu

text: Miesten suurpujottelu talviolympialaisissa 2014 käytiin 19. helmikuuta Roza Hutorin laskettelukeskuksessa. Kilpailun voittoon laski Yhdysvaltojen Ted Ligety ennen Ranskan Steve Missillieriä ja Alexis Pinturaultta.


text: Olympiakulta oli Ligetyn uran toinen ja ensimmäistä kertaa olympialaisten historiassa suurpujottelun voitti ei-eurooppalainen alppihiihtäjä.


text: Ligety johti kilpailua ensimmäisen kierroksen jälkeen ja onnistui pitämään johtonsa, vaikka olikin toisella kierroksella vasta 14. nopein. Toiseksi tullut Missillier oli toisen kierroksen nopein, oltuaan ensimmäisellä kierroksella kymmenes. Missillierille ja Pinturaultille olympiamitalit olivat heidän ensimmäisensä.


text: Tšekkiläinen Ondřej Bank teki maansa olympiahistoriaa olemalla kilpailussa viides: kyseessä oli Tšekin paras sijoitus alppihiihdossa. Kilpailussa sijalle 57 jäänyt Luke Steyn teki myös olympiahistoriaa, ollen ensimmäinen zimbabwelainen joka osallistui talviolympialaisiin.


text: Kilpailin lähtöpiste oli 1370 metrin korkeudessa juuri "Big Panin" yläpuolella. Kilpailun ensimmäinen kieros alkoi kello 11:00 ja toinen kierros kello 14:30 paikallista aikaa.


text: Yhdysvaltojen Ligety lähti kilpailuun ennakkosuosikkina: hän oli voittanut lajin maailmancupin kahdesti ja johti kauden 2013-2014 maailmancupia voitettuaan kolme kauden viidesti osakilpailusta. Ennakkoon Ligetyn suurimmat haastajat olivat Itävallan Marcel Hirscher, Saksan Felix Neureuther, Ranskan Pinturault ja Norjan Kjetil Jansrud. Neureuther kilpaili kuitenkin loukkaantuneena, sillä hän oli ollut auto-onnettomuudessa vain muutamaa päivää aiemmin.


Formula Renault 3.5 Monacon Grand Prix 2014 oli Formula Renault 3.5 -kauden 2014 kolmas osakilpailu, joka ajettiin 25. toukokuuta Monacon katuradalla Monacossa. Kilpailu ajettiin Formula 1:sten Monacon GP:n ohessa.


title: Kratos (videopelihahmo)

text: Kratos on "God of War" -pelisarjan päähenkilö, joka perustuu mytologian hahmoon Kratos.


title: Kratos (videopelihahmo)

text: Hahmon ensiesiintyminen oli pelissä "God of War" (2005). Hahmo on vieraillut myös muissa peleissä kuten "Mortal Kombat" ja "".


title: Kratos (videopelihahmo)

text: Hahmo on alkujaan spartalaissoturi, jonka tunnusomainen ase on käsiin kahlitut terät. Hahmolla on tunnusomaisesti maalattuna punainen raita kasvoilla ja rintakehässä.


title: Kratos (videopelihahmo)

text: Vuonna 2018 julkaistussa "God of War" -pelissä Kratoksen ääninäyttelijä on Christopher Judge.


Formula Renault 3.5 Monacon Grand Prix 2015 oli Formula Renault 3.5 -kauden 2015 toinen osakilpailu, joka ajettiin 24. toukokuuta Monacon katuradalla Monacossa. Kilpailu ajettiin Formula 1:sten Monacon GP:n ohessa.


title: Haldenstein

text: Haldenstein on kunta Sveitsissä Graubündenin kantonissa Plessurin hallintoalueella. Siellä oli vuoden 2016 lopulla 1 030 vakinaista asukasta.


title: Haldenstein

text: Haldenstein sijaitsee Reinin laaksossa, joen länsipuolella. Haldenstenin kylä sijaitsee pari kilometriä Churin kaupungin keskustasta pohjoiseen. Kylä on vajaan 600 metrin korkeudessa Calandavuorten juurella.


title: Haldenstein

text: Haldenstein on tunnettu linnoistaan. Reinin varren kylässä on ollut kolme puolustuslinnaa: Haldensteinin linna, Lichtensteinin linna ja Grottensteinin linna


title: Haldenstein

text: Haldensteiniin on silta Reinin yli idästä. Reinin itärannalla, Churin kunnan alueella, on Haldensteinin rautatieseisake Rhätische Bahnin Landquart–Chur-radan varrella. Myös moottoritie A13 ja SBB:n Sargans–Chur-rata kulkevat Reinin itärannalla.


title: Haldenstein

text: Arkkitehti Peter Zumthorilla on ollut suunnittelutoimisto Haldensteinissa vuosikymmenten ajan


title: Sunwebs

text: Sunwebs on Mike Koskisen esikoislevy vuodelta 1976.


title: Sunwebs

text: Kaikki kappaleet kirjoittanut Mike Koskinen.


title: Tarja Hurme

text: Tarja Helena Hurme (s. 8. elokuuta 1956 Helsinki) on suomalainen päätoimittaja.


title: Tarja Hurme

text: Tarja Hurme syntyi Uolevi Hurmeen ja Marjatta Peltosen (o.s. Kanto) perheeseen. Hänen puolisonsa 1977–2008 oli toimittaja, diplomi-insinööri Markku Juntunen. Hurme tuli ylioppilaaksi 1976 ja valmistui filosofian maisteriksi Helsingin yliopistosta 1981. Hän oli "Jaana-lehden" toimittaja 1981–1982 ja sitten "YV-lehdessä" toimittaja 1982–1983, toimitussihteeri 1983–1986 ja toimituspäällikkö 1986–1988. "Makasiinin" toimituspäällikkö Hurme oli 1988–1989 ja päätoimittaja 1989–1990. "Katso"-lehden päätoimittajana hän työskenteli 1990–1991, "Kotilääkärin" 1991–2000 ja "Elämänhalu"-lehden 1997–2000. Yhtyneet Kuvalehdet Oy:n terveyslehtiryhmän päätoimittaja Hurme oli 1998–2000, "Avotakan" 2000–2001 ja "ET-lehden" 2001-2008. Yhtyneet Kuvalehdet Oy:n julkaisujohtajaksi hänet nimitettiin 2008. Vuonna 2015 Hurmeesta tuli "Seuran" päätoimittaja.


title: Brian Greenspan

text: Brian Greenspan (14. maaliskuuta 1947 Niagara Falls, Ontario) on kanadalainen asianajaja. Greenspania pidetään yhtenä Kanadan parhaista puolustusasianajajista. Asianajaja Edward Greenspan oli Brianin veli. Vuosina 2017-2018 Greenspan on murhatun liikemiehen Bernard Shermanin omaisten toimeksiannosta asianajajana murhajutussa.


title: Itä–Länsi-ottelu 1966

text: Vuoden 1966 Pesäpallon miesten Itä–Länsi-ottelu pelattiin Hesperiassa 11. syyskuuta. Tämä oli kaikkiaan 32. Itä-Länsi-ottelu ja 25. joka pelattiin Helsingissä. Helsingissä pelattiin nyt 11. kerran peräkkäin, Katsojamääräksi ilmoitettiin 6415. Markus Lakaniemi esiintyi Itä-Länsi -ottelussa kahdeksannen kerran, nyt vaihtopelaajana, Paavo Hietanen pelasi viidennen Itä-Länsi -ottelunsa, joka jäi myös hänen viimeisekseen. Veikko Keskitalolle ottelu oli neljäs ja hänet nähtiin näissä ympyröissä vielä useasti myöhemminkin.


title: Itä–Länsi-ottelu 1966

text: Yhdeksäs nuorten Itä–Länsi-ottelu pelattiin Varkaudessa ja se päättyi Lännen 3–15 voittoon.


title: Itä–Länsi-ottelu 1966

text: Naisten Itä–Länsi-ottelu pelattiin kuudennen kerran. Lapualla 18.9. pelattu ottelu päättyi Lännen voittoon juoksuin 3–12.


title: Itä–Länsi-ottelu 1966

text: Avausheiton suoritti Kenraaliluutnantti Yrjö Keinonen.Länsi aloitti sisällä.


title: Antes do adeus

text: Antes do adeus on Célia Lawson esittämä kappale, jolla hän edusti Portugalia vuoden 1997 Eurovision laulukilpailussa Irlannin Dublinissa.


title: Antes do adeus

text: Kappale sijoittui Euroviisuissa jaetulle viimeiselle sijalle yhdessä Norjan kanssa saamatta yhtään pistettä.


title: Sin rencor

text: Sin rencor on Marcos Llunasin esittämä kappale, jolla hän edusti Espanjaa vuoden 1997 Eurovision laulukilpailussa Irlannin Dublinissa.


title: Sin rencor

text: Kappale sijoittui Euroviisuissa kuudenneksi 96 pisteellä.


title: Como tudo começou

text: Como tudo começou on Rui Bandeiran esittämä kappale, jolla hän edusti Portugalia vuoden 1999 Eurovision laulukilpailussa Israelin Jerusalemissa.


title: Como tudo começou

text: Kappale sijoittui Euroviisuissa 23. maan joukosta sijalle 21. 12 pisteellä.


title: Lusitaanit

text: Lusitaanit () olivat nykyisen Portugalin alueella asunut kansa. Taustaltaan he olivat indoeurooppalaisia ja heitä ympäröi useita kelttiläisiä tai kelttiläistyneitä heimoja. Lusitaanien omaa kelttiläistymisen astetta ei tunneta tarkasti. He tekivät raivokasta vastarintaa alueelle lopulta saapuneille roomalaisille, jotka kuitenkin liittivät lopulta heidän alueensa omaan valtakuntaansa. Rooman provinssi Lusitania sai nimensä lusitaanien mukaan.